Toyol tanah didakwa ubah maklumat asal dokumen AA 1/62

SEMENYIH: ‘Toyol’ tanah Yap Kwang Seng yang didakwa berani memindah nama tanpa kebenaran pemilik asal tanah kurniaan Sultan Selangor di Lot 189 Jalan Yap Kwan Seng turut mengemukakan dokumen AA 1/62 yang diragui keasliannya.

Dokumen AA 1/62 adalah kelulusan permohonan yang juga boleh membuktikan status pemilik asal tanah.

Lebih menghairankan, dokumen berkenaan dipulangkan oleh Pejabat Tanah dan Galian (PTG) setelah 12 tahun tuntutan oleh pewaris tanah Omar Muhammad Unni dikemukakan.

Omar berkata, permohonan untuk mendapatkan dokumen AA 1/62 ini telah dibuat pada 2005 namun pihak PTG memaklumkan secara bertulis ianya sudah hancur.

“Apa makna hancur? Maknanya sudah musnahlah kan dan takkan dapat balik?

“Tetapi selepas kami menggunakan khidmat guaman pada 2017 memaklumkan kepada pemaju tidak boleh mengadakan pelancaran hartanah Residensi Scarletz di atas tanah berkenaan selagi dokumen itu tidak dijumpai.

“Setelah dua kali majlis pelancaran dibatalkan kerana ketiadaan dokumen AA 1/62, menimbulkan tanda tanya kepada orang ramai sehingga menyebabkan ‘toyol-toyol’ ini mencari solusi.

“Mereka secara ajaibnya menyerahkan dokumen AA 1/62 dalam keadaan amat meragukan keasliannya dipercayai palsu.

“Pada awalnya ‘toyol-toyol’ ini enggan menyerahkan dokumen itu, tetapi saya pertikai semula kenapa tidak boleh serahkan sedangkan saya ada surat perakuan dari Tengku Laksamana yang mengatakan tanah itu kurniaan Sultan Selangor milik arwah bapa saya jadi saya ada hak untuk melihat dokumen itu secara dekat.

“Satu salinan fotokopi dokumen AA 1/62 itu kemudiannya diserahkan kepada saya.

“Dokumen itu dipercayai telah diubah suai (mencurigakan),” katanya kepada MEDIA VARIASI.

Katanya, PTG telah membuat carian hampir 12 tahun, dokumen AA 1/62 dikatakan hancur, hilang dan tiada dalam simpanan.

“Peliknya, dapat notis guaman sahaja, AA 1/62 terus boleh dijumpai tidak sampai dua minggu pun….Pelik bukan?” katanya.

Terdahulu MEDIA VARIASI mendedahkan kegiatan ‘toyol’ tanah yang berani memindah milik nama tanpa kebenaran pemilik asal tanah kurniaan Sultan Selangor kepada tiga penama dalam sehari.

Kegiatan ‘toyol’ ini bermula di PTG di mana penukaran tanpa kebenaran berlaku pada 31 Mac 1965.

Mantan Menteri Besar Selangor ketika itu, Datuk Abd Aziz Abd Majid didakwa telah memasukkan namanya ke dalam geran Lot 189 Jalan Yap Kwan Seng tanpa merujuk dokumen AA/162.

Lapan bulan selepas penukaran nama itu, toyol kemudiannya memindahkan kepada nama isteri Abd Aziz, Raja Teh Zaiton pada 4 November 1995.

Berlaku perkara yang amat ajaib pada 4 Oktober 1996 apabila ‘toyol’ memindahkan daripada nama Raja Teh Zaiton kepada dirinya sendiri iaitu Raja Teh Zaiton.

Beberapa jam kemudian nama Raja Teh Zaiton dipindahkan ke syarikat pemaju Sea Strategy Sdn Bhd sebelum memindahkan nama tanah kepada syarikat Grand Monarch Sdn Bhd.

Lebih aneh, Sea Strategy dan Grand Monarch pemiliknya sama iaitu Tan Kim Seng dan itulah yang berlaku pada 4 Oktober 1996.

Author

Tun Puteh Wanti

View all posts

View all posts


Twitter sibuk, pengguna kongsi WhatsApp tergendala

CYBERJAYA: Perkhidmatan aplikasi WhatsApp mengalami gangguan pada hari ini sehingga menyebabkan perkongsian menerusi aplikasi itu tergendala.

Ramai yang berkongsi menerusi ciapan di Twitter mengadu berkenaan tergendalanya aplikasi itu.

Sebanyak 364,000 ciapan mengenai tergendalanya aplikasi WhatsApp.

Ramai pengguna Twitter menulis di Twitter mereka bertanyakan adakah ramai yang datang ke Twitter selepas WhatsApp tergendala.

“Anda datang ke sini untuk melihat sama ada Whatsapp tidak berfungsi?” kata 0xShane @BeLikeShane.

You came here to see if Whatsapp is down right? pic.twitter.com/Vwx1urd3BS

— 0xShane (@BeLikeShane) October 25, 2022

“Apabila WhatsApp anda dimainkan tetapi anda datang ke Twitter dan melihat bahawa orang lain mengalami masalah yang sama #WhatsAppDown,” kata Jamie @GingerPower.

When your WhatsApp is playing up but you come to Twitter and see that everyone else is having the same problem #WhatsAppDown pic.twitter.com/pMcJm0Zn56

— Jamie (@GingerPower_) October 25, 2022

“Bukan saya seorang sahaja yang membuka twitter untuk menyemak sama ada WhatsApp sedang down ketika itu,” kata joanne @JoannaJessie3

I'm not the only one who opened twitter to check if WhatsApp was down then

— joanne (@JoannaJessie3) October 25, 2022

Wartawan MEDIA VARIASI turut mencuba untuk menggunakan WhatsApp dan terbukti pesanan yang dihantar menerusi aplikasi itu tidak dihantar dan tergendala.

[KEMASKINI] Setelah lebih kurang beberapa jam pengguna WhatsApp ‘menderita’ tidak dapat berkomunikasi dalam grup kegemaran mereka, akhirnya aplikasi pesanan itu kembali beroperasi sekitar jam 5 petang.

Author

Faridah Amiratul

View all posts

View all posts


Fuad A Kiram diklasifikasikan sebagai pengganas

PUTRAJAYA: Salah seorang penuntut daripada Kumpulan Sulu yang dikenali sebagai Fuad A Kiram telah diklasifikasikan sebagai pengganas, kata Ketua Pengarah Bahagian Hal Ehwal Undang-Undang (BHEU) Jabatan Perdana Menteri, Datuk Seri Khairul Dzaimee Daud.

Beliau berkata, Fuad telah disenaraikan dalam entiti yang diklasifikasi sebagai pengganas di bawah Seksyen 66B Akta Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 berkuat kuasa 6 April lepas.

“Kementerian Dalam Negeri telah memaklumkan bahawa seorang penuntut Fuad A Kiram yang juga salah seorang pengasas Royal Sulu Force iaitu satu kumpulan pengganas, telah diklasifikasikan sebagai entiti pengganas oleh kerajaan,” katanya dalam satu taklimat media.

Fuad atau nama sebenarnya Muhammad Fuad Abdullah Kiram, 69, merupakan salah seorang yang daripada lapan individu yang mendakwa waris Kumpulan Sulu dan sedang membuat tuntutan terhadap Sabah termasuk beberapa aset milik Malaysia di luar negara.

Pada Februari tahun lepas, agensi berita di Sepanyol melaporkan penimbang tara negara itu Dr Gondoza Stampa telah mengarahkan Malaysia membayar pampasan sebanyak US$14.92 bilion (RM62.59 bilion) kepada waris Sultan Sulu.

Malaysia didakwa tidak membayar wang pemisah atau pampasan berjumlah RM5,300 setahun sejak 2013 yang dikatakan telah melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.

Terdahulu pada majlis sama, Menteri Undang-Undang dan Reformasi Institusi, Datuk Seri Azalina Othman Said berkata tuntutan berkenaan melalui timbang tara komersial serta prosiding terhadap Malaysia dibiayai oleh dana litigasi dikenali sebagai Therium untuk menuntut sebanyak US$14.9 bilion daripada Malaysia.

Azalina juga berkata, fakta kes tuntutan Kumpulan Sulu itu adalah tidak begitu kukuh kerana sehingga kini belum diketahui sama ada mereka yang membuat tuntutan itu benar-benar waris Sultan Jamalul Kiram II.

Beliau berkata, tuntutan pihak Sulu terhadap Malaysia juga mengabaikan kehendak rakyat Sabah untuk membentuk Malaysia pada 1963 seperti yang dilaporkan oleh Suruhanjaya Cobbold. – BERNAMA


Anak Vincent Tan letak jawatan, Farhash Pengerusi baharu 7-Eleven

KUALA LUMPUR: Pengerusi 7-Eleven Malaysia Holdings Bhd, Datuk Seri Robin Tan Yeong Ching telah meletak jawatan “untuk meneruskan minat lain”.

Robin, anak kepada pemegang saham utama 7-Eleven, taikun Vincent Tan dengan 41.8 peratus kepentingan, dilantik ke lembaga pengarah kumpulan itu sebagai pengerusi, pengarah bukan eksekutif bukan bebas pada 25 November 2021.

Jawatan itu kini dipegang oleh bekas setiausaha politik kepada Perdana Menteri, Anwar Ibrahim, Farhash Wafa Salvador.

Menerusi kenyataan 7-Eleven pada Selasa, pertukaran lembaga pengarah itu berkuat kuasa serta-merta.

“Farhash membawa bersamanya pengalaman bernilai lebih sedekad dalam bidang perniagaan, perundingan dan nasihat.

“Dalam bidang perniagaan, kerjayanya yang cemerlang merentasi pelbagai sektor termasuk pembinaan, teknologi, hotel, makanan dan minuman.

“Beliau juga merupakan penyokong tegar untuk menggalakkan pembangunan industri perusahaan kecil dan sederhana (PKS) di negara ini,” kata 7-Eleven pada pemfailan di Bursa Malaysia.

Farhash kini menjadi pengarah, pemegang saham dalam sekurang-kurangnya 10 syarikat swasta termasuk Swag Technologies Sdn Bhd, Salvador & Sons Sdn Bhd dan Pacific Samudera Sdn Bhd.

Beliau kini menganggotai lembaga penasihat Yayasan Usahawan Malaysia, sebuah organisasi bukan kerajaan yang mengumpulkan, menubuhkan dan membangunkan syarikat mampan dengan ciri keusahawanan yang kukuh.

Farhash juga merupakan pengerusi eksekutif kumpulan Apex Equity Holdings Bhd dan pengarah Berjaya Construction Bhd.

Author

Tun Puteh Wanti

View all posts

View all posts


Beberapa kawasan di Pahang dijangka banjir mulai 8 malam esok – JPS

KUALA LUMPUR: Beberapa lagi kawasan di Pahang diramal berlaku banjir mulai malam esok atau lebih awal berdasarkan simulasi model ramalan banjir Jabatan Pengairan dan Saliran (JPS).

JPS dalam satu kenyataan berkata, kawasan dijangka banjir mulai 8 malam esok ialah Kampung (Kg) Beralas, Kg Gading, Jeram Bungor dan kawasan sekitarnya serta Kg Merting, Kuala Tahan dan kawasan sekitarnya.

Sementara di Kg Seberang Guai, Jalan Kg Durian, Kg Bukit Imam Sulong dan kawasan sekitarnya serta Kg Besol, Paya Gintong, Kg Batu Kawah, Kg Perian, Kg Jeransang, Kg Tanjung Betung, Kg Rial, Kg Tanah Nyior, Kg Teh, Kg Jerantut Feri dan kawasan sekitarnya mulai 8 pagi Isnin ini.

Setakat pagi ini, mangsa banjir di Pahang kekal 141 orang daripada 36 keluarga yang ditempatkan di pusat pemindahan sementara (PPS) SK Sinar Mutiara di Sungai Miang, Pekan.

Selain itu, Jabatan Meteorologi Malaysia (MetMalaysia) meramalkan hujan lebat berterusan berlaku di Kelantan dan Terengganu bermula hari ini hingga Selasa.

Menurut ramalan cuaca yang dikeluarkan pada 1 tengah hari ini, amaran cuaca buruk di Kelantan melibatkan  kawasan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Di Terengganu membabitkan Besut, Setiu, Kuala Nerus, Hulu Terengganu, Kuala Terengganu dan Marang.

Sementara itu, hujan berterusan  peringkat waspada dijangka berlaku di Perlis, Kedah, Pulau Pinang, Perak (Kerian; Larut, Matang dan Selama; Hulu Perak dan Kuala Kangsar), dan Kelantan (Gua Musag) juga bermula hari ini hingga Selasa.

Keadaan sama turut berlaku di Terengganu membabitkan Dungun dan Kemaman;  Pahang (Tanah Tinggi Cameron, Lipis, Jerantut, Maran, Kuantan, Pekan dan Rompin) dan Johor (Segamat, Kluang, Mersing, Kulai, Kota Tinggi dan Johor Bahru).

Amaran cuaca buruk dikeluarkan apabila terdapat tanda-tanda menunjukkan hujan lebat berterusan dijangka berlaku dengan jumlah hujan melebihi 60 milimeter dalam tempoh enam jam.

Sementara itu, cuaca waspada dikeluarkan apabila terdapat tanda-tanda menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan. – BERNAMA


LCS: Zainab Mohd Salleh bukan isteri saya – Abdul Latiff

KUALA LUMPUR: Menteri di Jabatan Perdana Menteri (Tugas-Tugas Khas) Datuk Datuk Dr Abdul Latiff Ahmad menafikan bahawa Zainab Mohd Salleh adalah isteri beliau seperti yang disebut dalam satu laporan berita tular dikaitkan dengan siasatan projek kapal tempur pesisir (LCS).

Abdul Latiff berkata sebagai Anggota Kabinet, beliau sedia memberi kerjasama penuh jika pihak berkuasa ingin menjalankan siasatan selanjutnya.

“Merujuk kepada laporan berita yang tular berkaitan siasatan projek LCS, saya menegaskan bahawa Zainab Mohd Salleh bukan isteri saya sepertimana yang dinyatakan dalam berita tersebut,” kata Ahli Parlimen Mersing itu menerusi kenyataan di sini hari ini.

Terdahulu, Timbalan Presiden PKR Rafizi Ramli mendakwa Zainab, yang merupakan isteri kedua Abdul Latiff, mempunyai kaitan dengan penyelewengan projek LCS.

Rafizi mendakwa Zainab adalah pemilik syarikat Alizes Marine Limited yang dikaitkan dengan isu LCS. – BERNAMA


Wanita pandu kereta Mercedes kantoi tak bayar tol 45 kali

KUALA LUMPUR: Tindakan berani seorang wanita yang kerap kali melarikan diri daripada membayar tol akhirnya tumpas di tangan pihak berkuasa apabila ditahan di Lebuhraya Bertingkat Ampang-Kuala Lumpur (AKLEH), pada Isnin.

Kumpulan Projek Lintasan Kota Holdings (Prolintas) berkata, wanita tersebut didapati berjaya melepaskan diri daripada membayar tol sebanyak 45 kali hingga mengakibatkan tunggakan sebanyak RM275.65.

“Dah 2023 perangai masih tak berubah. Lagi pengguna culas bayar tol ditahan.

“45 kali terlepas bayar tol, jumlah tunggakan RM275.65 telah dilangsaikan serta-merta,” tulis Prolintas menerusi ciapan di Twitter.

Dalam ciapan sama, turut dimuat naik gambar seorang wanita yang memandu kenderaan jenis Mercedes-Benz A-class ditahan pihak Prolintas.

Susulan itu, Prolintas turut mengingatkan orang awam supaya tidak melakukan perbuatan yang tidak bermoral itu.

“Jadikan ini iktibar ya, jangan tiru aksi tak bermoral ni, anda bukan saja menceroboh, perbuatan ini juga membahayakan kenderaan lain,” tulisnya.

#AKLEH • 𝐊𝐄𝐑𝐄𝐓𝐀 𝐌𝐄𝗪𝐀𝐇 𝟒𝟓 𝐊𝐀𝐋𝐈 𝐂𝐔𝐋𝐀𝐒 𝐓𝐎𝐋, 𝐃𝐈𝐓𝐀𝐇𝐀𝐍 ! Dah 2023 perangai masih tak berubah. Lagi pengguna culas bayar tol ditahan.

— PROLINTAS AKLEH (@AKLEHtrafik) January 9, 2023

Author

Diyana Rahip

View all posts

View all posts


Pemandu bas asyik ‘main’ telefon, kawal stereng guna lengan jengkelkan netizen

CYBERJAYA: Baru-baru ini, kelihatan sebuah video yang dikongsi pengguna Twitter memaparkan aksi pemandu bas menggunakan telefon sambil mengawal stereng menggunakan lengannya.

Aksi tersebut mendapat respons negatif dalam kalangan pengguna internet dan dianggap membahayakan nyawa penumpang di dalam bas terbabit.

Menerusi hantaran Twitter seorang pengguna dikenali @irwanfahmiid yang menyuruh pihak Jabatan Pengangkutan Jalan (JPJ) dan Menteri Pengangkutan, Anthony Loke untuk mengambil tindakan terhadap pemandu bas tersebut.

Menjengah di ruangan komen, rata-rata warga net turut meluahkan rasa kesal terhadap segelintir pemandu bas yang tidak mempedulikan nyawa penumpang yang dibawa.

“Ambil tindakan dan gantung lesen. Atau batalkan lesen dia dan haramkan dia bawa apa-apa kenderaan. Pemandu macam ini boleh ragut nyawa orang lain.

“Beribu nyawa dah melayang pasal bas ni. Tolong ambil tindakan tegas. Tak ada maaf lagi dalam hal macam ini,” tulisnya.

Justeru, pemandu-pemandu bas diingatkan supaya sentiasa mematuhi peraturan yang ditetapkan untuk keselamatan nyawa penumpang dan mengelakkan daripada dikenakan tindakan.

Oleh: AIN JAPRI (Pelatih USM)

Author

Media Variasi

View all posts

View all posts


Bot nelayan langgar syarat sah lesen ditahan Maritim Malaysia

PELABUHAN KLANG: Sebuah bot nelayan tempatan Kelas B1 ditahan Agensi Penguatkuasaan Maritim Malaysia (Maritim Malaysia) Negeri Selangor kerana melanggar syarat sah lesen.

Maritim Malaysia berkata, penahanan yang dilakukan di sekitar perairan Sungai Besar pada jam 8.01 pagi pada Jumaat dalam Op Ehsan dan Op Benteng Laut itu adalah kerana bot tersebut menggajikan kru warga asing.

Menurutnya, Pengarah Maritim Negeri Selangor, Kepten Maritim Siva Kumar Vengadasalam memaklumkan, bot itu ditahan ketika sedang menangkap ikan di kedudukan 3.2 batu nautika Barat Daya Sungai Besar oleh bot peronda Maritim Malaysia.

“Hasil pemeriksaan awal mendapati, bot itu dikendalikan oleh dua warga tempatan dan dua warga asing berusia lingkungan 32 hingga 57 tahun.

“Pemeriksaan lanjut ke atas dokumen mendapati, kesemua kru warga asing gagal mengemukakan pengenalan diri yang sah ketika diminta penguat kuasa.

“Bot bersama kesemua kru nelayan dibawa ke jeti Pasukan Polis Marin Pulau Indah sebelum diserahkan kepada pegawai penyiasat Maritim Malaysia untuk tindakan lanjut,” katanya dalam kenyataan di Facebook rasminya pada Sabtu.

Kes disiasat di bawah Akta Perikanan 1985 kerana melanggar syarat sah lesen iaitu menggunakan warga asing tanpa kebenaran bertulis dari Ketua Pengarah Perikanan Malaysia dan Akta Imigresen 1959/63 kerana melanggar syarat pas.

Maritim Malaysia turut menegaskan tidak akan berkompromi terhadap pelanggaran undang-undang di Zon Maritim Malaysia dan akan terus membuat rondaan serta pemantauan di perairan negara.

“Sebarang salah laku jenayah dan kecemasan di laut boleh dilaporkan kepada Pusat Operasi Maritim Negeri Selangor di talian 03-31760627 atau MERS 999 untuk maklum balas segera,” katanya lagi.

Author

Faridah Amiratul

View all posts

View all posts


PRN: TNB jamin bekalan elektrik stabil 12 Ogos

SHAH ALAM: Tenaga Nasional Berhad (TNB) memberi jaminan bahawa bekalan elektrik di 3,214 pusat mengundi dan 180 pusat penjumlahan rasmi undi bagi enam negeri terlibat pilihan raya negeri (PRN) pada 12 Ogos berada dalam keadaan stabil.

Ketua Pegawai Rangkaian Pembahagian, Wan Nazmy Wan Mahmood berkata, lebih 2,500 anggota kerja TNB ditugaskan untuk sentiasa berada dalam keadaan bersedia di lapangan dan bilik gerakan operasi ketika proses pengundian.

“TNB telah pun melakukan persiapan awal dalam usaha memastikan aspek teknikal, operasi dan tunggu-sedia bekalan elektrik ke lokasi-lokasi tersebut sentiasa terjamin.

“Kami juga telah menempatkan pasukan petugas bagi memantau dan menunggu sedia untuk lokasi penting ini,” ujarnya dalam kenyataan pada Khamis.

Beliau berkata demikian mengulas mengenai proses penamaan calon pada 29 Julai dan pengundian awal pada 8 Ogos lalu berjalan lancar tanpa sebarang kejadian gangguan bekalan.

Beliau bagaimanapun berkata, sebagai langkah berjaga-jaga, TNB mengingatkan semua pihak agar mengelak daripada melakukan kerja pengorekan tanah dalam usaha mengurangkan risiko menyentuh kabel elektrik, sekali gus menghindari kemungkinan berlaku gangguan bekalan akibat kerosakan kabel.

Wan Nazmy turut menjelaskan, sebanyak 198 lori jana kuasa bergerak dan 144 set janakuasa mudah alih ditempatkan sebagai persediaan untuk memberikan bekalan sekiranya diperlukan.

“Situasi bekalan elektrik seluruh negara dipantau setiap masa sehingga proses penjumlahan rasmi undi yang dijangka berlanjutan sehingga tengah malam pada 12 Ogos atau awal pagi keesokan harinya,” katanya lagi.

Ujar beliau, TNB menghargai kerjasama dan bantuan yang diberikan pihak Suruhanjaya Pilihan Raya Malaysia (SPR), Jabatan Kerja Raya (JKR) selain pihak berkuasa tempatan (PBT) di setiap negeri terbabit bagi mendapatkan maklum balas perincian keperluan elektrik.

Tambahnya, syarikat itu telah mengambil langkah-langkah penting dan berharap semuanya berada dalam keadaan terkawal semasa hari kejadian. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Pemandu bas antara tiga maut nahas di Lipis

LIPIS: Seorang pemandu dan dua penumpang maut, selepas bas ekspres dua tingkat yang dinaiki mereka terbabas di Kilometer (KM) 81 Jalan Lipis-Merapoh dekat Kampung Kubang Rusa, di sini awal pagi Rabu.

Mangsa yang maut ialah pemandu bas, Ab Aziz Daud, 63, beralamat di Kampung Lalang Luas Joh Labak, Manchang serta dua penumpang iaitu anggota bomba, Shukri Mat Noor, 55, beralamat di Kuala Krai, Kelantan dan seorang buruh binaan warga Bangladesh, Hossain Kamal, 41.

Ketua Polis Daerah Lipis, Superintenden Azli Mohd Noor berkata, kemalangan berlaku pada jam 1.50 pagi, semasa bas yang membawa 18 penumpang itu dalam perjalanan dari Kota Bharu, Kelantan ke Kuala Lumpur.

Menurutnya, enam penumpang lain cedera, manakala pemandu kedua bas tersebut, Che Bukhari Che Mat, 39, mengalami kecederaan patah kaki kiri.

“Siasatan awal mendapati pemandu bas bersama pemandu kedua dan 18 penumpang meneruskan perjalanan selepas berhenti rehat di Hentian Rehat dan Rawat (R&R) Merapoh.

“Apabila sampai di tempat kejadian, ketika sedang bergerak melalui selekoh dan dipercayai hilang kawalan lalu bas berkenaan terbabas ke bahu jalan,” katanya dalam satu kenyataan pada Rabu.

Ujar Azli, akibat kemalangan tersebut, pemandu dan dua orang penumpang meninggal di tempat kejadian dan mayat mangsa dihantar ke Hospital Kuala Lipis untuk bedah siasat.

“Enam penumpang dan pemandu kedua juga sedang dirawat di hospital sama,” tambahnya.

Beliau juga memberitahu, siasatan lanjut diteruskan dan kes disiasat di bawah Seksyen 41 (1) Akta Pengangkutan Jalan 1987.

“Siasatan turut mendapati pemandu memiliki 22 saman lampau pelbagai kesalahan dan telah dijelaskan,” katanya.

Sementara itu, Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihak bomba menerima panggilan kecemasan mengenai kejadian tersebut pada jam 1.55 pagi.

Ujar beliau, enam anggota bersama tiga pegawai dari Balai Bomba dan Penyelamat (BBP) Kuala Lipis serta tiga jentera dikerahkan ke tempat kejadian.

“Operasi juga menerima bantuan dari BBP Gua Musang dan Pasukan Bomba Sukarela (PBS) Merapoh.

“Pasukan bomba terlibat membuat operasi mengeluarkan mangsa yang tersepit dengan menggunakan peralatan menyelamat dan menghantar mangsa ke hospital menggunakan jentera Unit Bantuan Perkhidmatan Kecemasan (EMRS),” katanya.

Author

Fazleen Safina Abd Jamil

View all posts

View all posts


PKR sedia hadapi PRU15 seawal Oktober – Anwar

SHAH ALAM: PKR sedia menghadapi Pilihan Raya Umum ke-15 (PRU15) seawal Oktober ini dengan gerak kerja yang dijangka selesai akhir September depan.

Presidennya Datuk Seri Anwar Ibrahim berkata PKR di bawah Pengarah Pilihan Raya Rafizi Ramli dilihat strateginya jauh berbeza dan yang akan dijelaskan kepada ahli parti itu dalam masa terdekat.

“Kami akui beberapa kelemahan susulan kekalahan Pilihan Raya Negeri di Melaka dan Johor. (Oleh itu) kami merangka strategi  dan melihat suasana sekarang berbeza. Kami akui sebahagian besarnya terpalit dengan 22 bulan pemerintahan kerajaan PH yang ada kelemahan dan sumbangannya,” kata beliau.

Bercakap pada sidang media sempena Konvensyen Pilihan Raya Keadilan 2022 di sini hari ini, Anwar berkata parti itu akan bersama dengan PH bagi menghadapi PRU15 di bawah satu logo dengan beberapa penyesuaian. – BERNAMA


Jurulatih kagum kekentalan Pearly-Thinaah di Masters Malaysia

KUALA LUMPUR: Jurulatih beregu wanita negara, Hoon Thien How kagum dengan kekentalan dipamerkan Pearly Tan-M.Thinaah selepas gandingan itu mengharungi empat perlawanan lebih dari sejam, merangkumi aksi 5 jam 54 minit pada Masters Malaysia 2023 yang berakhir semalam.

Beliau berkata, semangat juang yang tinggi tetap diperagakan pemenang pingat emas Sukan Komanwel Birmingham 2022 itu meskipun Pearly baharu sahaja pulih daripada jangkitan virus influenza April lepas.

“Sebelum ini dalam kejohanan tak pernah tengok mereka main sampai satu jam 51 minit, latihan lain, pertandingan agak terkejut sebab Pearly pun baru pulih dari flu, tapi boleh bertahan sampai macam ini memang bagus.

“Sebelum ini mereka terpaksa tarik diri daripada Kejohanan Badminton Asia di Dubai, Emiriah Arab Bersatu, mereka berlatih hanya lima hari sebelum menyertai Piala Sudirman dan terus Masters Malaysia, prestasi bagus,” katanya kepada pemberita selepas aksi final Masters Malaysia 2023 di Axiata Arena di sini, semalam.

Di Masters Malaysia, Pearly-Thinaah mencipta sensasi apabila menempuh rali panjang sebanyak 211 pukulan dalam perlawanan yang berlangsung selama satu jam 51 minit sebelum mengetepikan Rena Miyaura-Ayako Sakuramoto dari Jepun 21-18, 8-21, 21-19 untuk mengesahkan tiket ke suku akhir.

Pemenang pingat emas Terbuka Perancis 2022 itu kemudian melangkah ke final selepas membenam lawan dari Korea Selatan, Jeong Na Eun-Kim Hye Jeong 21-19, 23-21 dalam masa satu jam 33 minit.

Di pusingan akhir semalam, gandingan itu terlepas peluang untuk merangkul kejuaraan pertama di laman sendiri selepas tewas kepada pasangan Korea Selatan, Baek Ha Na-Lee So Hee 20-22, 21-8, 17-21 pada perlawanan yang berlangsung selama satu jam 41 minit.

Sementara itu, Thien How berkata, dalam memastikan Pearly-Thinaah dapat memantapkan lagi ketajaman serangan mereka, pasangan itu akan membuat sparing bersama beregu lelaki negara sebagai persediaan ke Terbuka Singapura 2023 bulan depan.

“Untuk kecergasan, seminggu ini kita akan kekalkan sahaja, tak boleh paksa, sebab tinggal empat hari sahaja untuk berlatih lepas tu mereka mesti penat jadi kita kekalkan tahap kecergasan,” katanya. – BERNAMA


‘Wartawan jadian’ tidak bebas undang-undang – Pakar

KUALA LUMPUR: Kemunculan ‘wartawan jadian’ yang mencemarkan profesion kewartawanan kerana kelaziman mereka menyebarkan maklumat tidak sahih mahupun tepat menerusi media sosial sehingga menimbulkan kekeliruan orang ramai, tidak boleh diambil ringan.

Ini kerana kata pakar, platform tersebut begitu dekat dengan masyarakat  selain boleh diakses hanya dengan sekali klik, asal saja ada liputan Internet.

Sementelah ada masa maklumat yang disebarkan pula berpotensi menggugat ketenteraman dan keharmonian masyarakat, dan ini diakui oleh Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek yang berkata antara cabaran yang dihadapi oleh kementerian itu ialah menangani penyebaran berita palsu.

Dalam laporan media pada 15 Julai lepas, beliau dipetik menyeru media dan wartawan profesional agar tidak terus membiarkan golongan ‘wartawan jadian’ mengambil alih peranan mereka dalam penyebaran berita, sebaliknya mempertingkat usaha dalam menyampaikan maklumat benar dan sahih.

‘WARTAWAN JADIAN’ MEMBIMBANGKAN?

Ketua Pegawai Eksekutif Institut Akhbar Malaysia (MPI) Datuk Dr Chamil Wariya berkata sememangnya kewujudan ‘wartawan jadian’ itu berpotensi mendatangkan kebimbangan kerana kecanggihan teknologi komunikasi membolehkan hampir sesiapa sahaja menjadi ‘wartawan rakyat’.

Mentakrifkan ‘wartawan jadian’ sebagai mereka yang berkongsi segala maklumat menerusi media sosial dengan pantas, Chamil berkata golongan itu berbuat demikian tanpa melakukan penyelidikan dan semakan fakta dengan pihak berwajib.

“Perkongsian maklumat mereka bukan 100 peratus betul, namun apa yang membezakan wartawan jadian dengan wartawan profesional ialah wartawan profesional masih lagi kuat berpegang pada etika kewartawanan dengan melaporkan berita sahih yang disahkan oleh sumber yang betul.

“Yang membimbangkan apabila wujudnya kekeliruan dalam kalangan pembaca tentang maklumat yang disebarkan oleh ‘wartawan jadian’ sehingga adakala kredibiliti wartawan profesional dipersoal kerana biasanya maklumat yang dikongsi oleh ‘wartawan jadian’ bersifat sensasi dan kontroversi,” katanya kepada Bernama.

Lambakan ‘wartawan jadian’ yang begitu bebas menyebarkan maklumat tanpa verifikasi, menimbulkan persoalan sama ada undang-undang sedia ada mampu menangani masalah itu.

Menjelaskan perkara berkenaan, pensyarah kanan di Pusat Pengajian Perang Saraf Media dan Informasi, Universiti Teknologi MARA (UiTM) Dr Noor Nirwandy Mat Noordin berkata golongan itu sebenarnya turut terikat dengan peraturan.

Katanya undang-undang seperti Akta Komunikasi dan Multimedia 1998, Kanun Keseksaan dan Akta Hasutan 1948 mempunyai peruntukan mencukupi untuk menangani penyebaran maklumat palsu yang berpotensi menggugat ketenteraman awam.

“Seksyen 505(b) Kanun Keseksaan misalnya, boleh mengekang berita yang dikongsi ‘wartawan jadian’ yang berisiko membangkitkan ketakutan atau kegentaran awam.

“Kerana itu, kita mengingatkan masyarakat agar mendapatkan berita daripada sumber sahih seperti Bernama (Pertubuhan Berita Nasional Malaysia) kerana berita-beritanya telah melalui proses penyuntingan, ‘gatekeeper’ dan dikawal selia,’’ katanya.

TIDAK DAPAT DIELAKKAN

Noor Nirwandy berkata kewujudan ‘wartawan jadian’ tidak dapat dielakkan berikutan  perkembangan dunia digital dan komunikasi tanpa sempadan serta  keghairahan masyarakat berkongsi maklumat  walaupun tanpa asas dan etika kewartawanan.

“Keterujaan menyebar berita selalunya disebabkan sensasi dan sikap ingin menjadi ‘hero’ siapa paling cepat berkongsi maklumat untuk meraih populariti,  dan ini  normal dalam dunia komunikasi moden  hari ini apabila setiap orang mempunyai kuasa berkomunikasi,” tambahnya.

Namun begitu, ‘wartawan jadian’ harus mempunyai integriti dengan  tidak berkongsi sebarang maklumat dan berita tidak sahih untuk kepentingan peribadi.

Beliau berkata amat penting ‘wartawan jadian’ mempunyai sifat kawalan kendiri dan hanya berkongsi maklumat yang telah disahihkan, sekali gus dapat memberi impak positif kepada masyarakat.

Dalam pada itu, pensyarah kanan di Jabatan Pengajian Media dan Komunikasi Universiti Malaya Dr Siti Ezaleila Mustafa berkata media arus perdana masih lagi relevan kerana tetap menjadi rujukan masyarakat, khususnya berkaitan isu-isu semasa.

“Wartawan sebenar  bertanggungjawab melaporkan berita atau sesuatu peristiwa dengan cara profesional daripada sumber (berita) yang  betul dan sahih.

“Mereka akan tetap melaporkan berita yang sahih dan benar walaupun berhadapan dengan cabaran ‘wartawan jadian’. Malah,  saya percaya  wartawan sebenar tidak akan tergugat dengan lambakan ‘wartawan jadian’,” katanya.

Beliau juga berkata wartawan profesional sangat penting  untuk proses semak dan imbang bagi memastikan maklumat yang disalurkan oleh ‘wartawan jadian’, khususnya di media sosial, dapat ditepis oleh masyarakat.

“Media arus perdana juga wajar memanfaatkan pengaruh media sosial sepertimana ‘wartawan jadian’ dalam menyebarkan maklumat, kerana platform sebegini akan menguatkan lagi peranan mereka terutama dalam merapatkan hubungan dengan orang ramai serta membina imej agar lebih dipercayai dengan laporan yang disampaikan,” katanya.

Selain itu Siti Ezaleila berpandangan media arus perdana boleh menggunakan atau  bekerjasama dengan pempengaruh  media sosial dalam menangani ‘wartawan jadian’.

“Organisasi media tidak boleh lagi melihat masyarakat sama seperti dulu yang hanya menerima dan membaca apa yang disampaikan. Sebaliknya, perlu ada interaksi dengan media menerusi kerjasama dengan pempengaruh media sosial yang mempunyai ramai pengikut bagi  memupuk kesedaran tersebut,” katanya. – BERNAMA


Sebekas isi petai RM113! – Netizen anggap ‘petai T20’ dari alam bunian

CYBERJAYA: Baru-baru ini tular di media sosial perkongsian seorang wanita memaparkan harga sepeket isi petai yang dijual di sebuah pasaraya di ibu kota mencecah sehingga RM113.90.

Dalam video tersebut, wanita terbabit turut terkejut dengan nilai angka yang dibaca pada tanda harga petai itu.

Malah, dia turut mempersoalkan sama ada isi petai itu dijual mahal disebabkan inflasi ekonomi masa kini.

Menjengah di ruangan komen, rata-rata warga net turut berdebat isu harga tersebut yang dianggap tidak masuk akal.

Ada juga yang sempat  berseloroh mengatakan petai tersebut dikategorikan sebagai ‘petai kayangan’ dan hanya didapati menerusi ‘alam bunian’.

Author

Diyana Rahip

View all posts

View all posts


Huawei Mate50 tawar pengguna ciri kamera telefon lebih berkualiti

KUALA LUMPUR: Telefon siri Huawei Mate50 yang dilancarkan baru-baru ini menawarkan ciri kamera canggih mampu menangkap visual dengan lebih berkualiti menggunakan jenama pengimejan mudah alihnya sendiri ‘XMAGE’.

Huawei berkata, melalui kenyataan pada Khamis, XMAGE menawarkan pengguna paradigma penggambaran baharu yang menggabungkan sains dengan budaya, dan estetika dengan teknologi dari segi gaya pengimejan dan pengalaman menangkap gambar.

Menurutnya, telefon siri Mate50 mengandungi Kamera Ultra Aperture XMAGE, yang mempunyai apertur fizikal boleh laras skala-10 yang pertama dengan keupayaan fotografi versatil yang pernah dilihat pada telefon pintar Mate.

Pengarah Eksekutif Lembaga Pengarah Huawei, Richard Yu berkata, siri Mate secara konsisten mendorong kemajuan untuk mencipta inovasi yang di luar jangkaan yang boleh diakses secara meluas.

“Setiap generasi baharu telefon pintar Mate telah mengumpulkan pelbagai teknologi Huawei yang canggih.

“Siri Huawei Mate50 ini meneruskan legasi yang membanggakan ini, dengan mempelopori inovasi berterusan dan memberikan nafas yang baharu kepada Siri Mate,” kata Richard.

Jelas Huawei, Kamera Ultra Aperture XMAGE mempunyai apertur fizikal boleh laras saiz-10, yang menggabungkan kemajuan utama kepada sistem optik, struktur mekanikal, teknologi pengimejan dan pemprosesan imej.

Smart Aperture laras secara automatik untuk sepadan dengan saiz apertur melalui senario adegan dan penggambaran yang dikenal pasti dalam mod Auto, dan beralih ke mod profesional membolehkan pengguna melaras kedalaman dan tahap kabur secara manual.

Siri telefon itu juga menawarkan hardware dan algoritma canggih yang dibina dalam untuk meningkatkan penggambaran imej statik.

“Kamera Ultra Aperture dilengkapi dengan apertur besar F1.4, beroperasi dengan enjin imej XD Fusion Pro dan pengambilan cahaya yang tinggi, untuk melaraskan kecerahan imej, butiran cahaya dan bayang-bayang, serta perbandingan sejuk dan hangat dengan sempurna.

“Mod malam menangkap foto dengan kawasan terang dan gelap secara berbeza, walaupun dalam persekitaran yang terang. Mod potret menggunakan latar belakang semula jadi kabur untuk menjadikan subjek menonjol dari persekitaran mereka.

“Kamera telefoto periskop menyokong julat zum sehingga 200x, membawa gambaran dari nun jauh ke hadapan mata anda. Kamera makro sudut lebar memperbesarkan butiran dari dunia kecil, mempersembahkan helai dan titisan embun pada tahap milimeter dengan kejelasan yang luar biasa,” katanya lagi.

Selain itu, Huawei Mate50 Series juga menyokong rakaman video makro dan gambar dalam gambar makro (PiP) untuk menyampaikan adegan bergerak dengan tepat.

Untuk rekod, pelancaran peranti terbaharu Huawei pada Khamis itu adalah sempena ulang tahun ke-10 sejak pelancaran pertama siri Mate pada tahun 2012.

Tiga varian siri Huawei Mate50 iaitu Huawei Mate50, Huawei Mate50 Pro dan Huawei Mate50 Pro Orange Vegan Leather berharga bermula dari RM3,699 dan seterusnya.

Author

Faridah Amiratul

View all posts

View all posts


Mayat terakhir tragedi tanah runtuh ditemukan

BATANG KALI: Mayat terakhir mangsa tragedi tanah runtuh di tapak perkhemahan Father’s Organic Farm, Gohtong Jaya di sini, ditemukan anggota operasi mencari dan menyelamat (SAR), petang ini.

Ketua Polis Daerah Hulu Selangor, Supt Suffian Abdullah, mengesahkan perkara berkenaan kepada Bernama.

Bagaimanapun, perincian lanjut mengenai penemuan mayat itu akan dimaklumkan kemudian.

Tragedi runtuhan yang berlaku pada pada 2.42 pagi, 16 Disember lepas meragut 31 nyawa, manakala 61 lagi selamat.

Seramai 92 mangsa dilaporkan terlibat dalam kejadian berkenaan. – BERNAMA


PRU15: Vote Malaysia tuntut SPR segerakan penghantaran undi pos

CYBERJAYA: Gabungan Vote Malaysia menzahirkan kekecewaan terhadap Suruhanjaya Pilihan Raya (SPR) selepas menerima beberapa rungutan pengundi di luar negara.

Perkaran itu susulan pengumuman penghantaran kertas undi pos, semua undi pos sepatutnya dihantar kepada pengundi pada 7 November 2022.

Menerusi kenyataan dikeluarkan Vote Malaysia, tinjauan Jom Undi PRU15 mencatatkan 96.70 peratus daripada 339 pengundi pos masih belum menerima undi pos mereka pada tarikh 12 November 2022.

Malahan, sebuah cabang undi Malaysia di Taiwan melaporkan pengundi pos telah menghubungi DHL Taiwan namun diberitahu bahawa undi belum dihantar ke DHL Malaysia, lapor Astro Awani pada Isnin.

Pada masa sama, media tempatan turut melaporkan bahawa seorang pengundi di Arab Saudi berjaya menjejaki penghantaran undinya di Fedex dan mendapati akan dihantar pada 19 November 2022, iaitu hari pilihan raya itu sendiri.

Sementara itu, Vote Malaysia menuntut SPR supaya segerakan proses pengeluaran undi pos agar pengundi luar negara mempunyai masa menghantar balik undi pos kepada SPR sebelum jam 5 petang pada hari PRU nanti.

Author

Diyana Rahip

View all posts

View all posts


PAU 2022: UMNO tidak jemput parti lain – Ahmad Maslan

KUANTAN: Tiada sebarang jemputan dikeluarkan kepada parti politik selain komponen Barisan Nasional (BN) dan Friends of BN untuk menghadiri Perhimpuan Agung UMNO 2022 yang bermula Rabu ini.

Setiausaha Agung UMNO, Datuk Seri Ahmad Maslan berkata, perhimpunan itu juga tidak akan menjemput perwakilan asing kerana ingin menyelesaikan semua perkara yang berhubung kait dengan isu dalaman parti dan BN.

“Setakat ini, itulah keputusannya (tidak menjemput parti lain dan duta asing). Parti komponen BN sahaja dijemput selain perwakilan sedia ada.Kita mahu selesaikan perkara berkait UMNO dan BN sahaja.

“Ini bukan bermakna kita tidak kawan, sebaliknya kita mahu menumpukan kepada isu dalaman parti, bermuhasabah dan sebagainya,” katanya seperti dilapor Sinar Harian hari ini.

Beliau berkata demikian pada sidang akhbar selepas sesi program penerangan isu-isu semasa terkini negara di Dewan Bandaraya, Majlis Bandaraya Kuantan di sini pada Ahad.
Hadir sama, Pengerusi BN negeri, Datuk Seri Wan Rosdy Wan Ismail dan 1,309 pimpinan UMNO di setiap bahagian seluruh negeri ini.

Tambah Ahmad Maslan, perhimpunan PAU kali ini bertujuan memberi penjelasan mengenasi situasi semasa dan pembentukan kerajaan perpaduan.

Beliau berharap, penerangan yang diberikan menerusi perhimpunan itu dapat difahami oleh seluruh kepimpinan yang hadir.

“Selain itu, program seumpama ini juga akan diadakan di enam negeri lain yang akan berhadapan dengan Pilihan Raya Negeri (PRN) pada bila-bila masa akan datang.

“Kita harap selepas PAU ini, seluruh jentera telah bersedia dan akan memberi tumpuan untuk menghadapi PRN pula,” ujar beliau.

Untuk makluman, PAU dijadualkan berlangsung di Pusat Dagangan Dunia (WTC) Kuala Lumpur, pada 11 hingga 14 Januari ini.

Author

Diyana Rahip

View all posts

View all posts


Biadab! Pegawai media Brazil ‘lempar’ kucing buat netizen marah

DOHA: Tindakan seorang pegawai media Brazil mengejutkan orang ramai apabila dia yang pada mulanya memegang seekor kucing kemudian ‘melemparkan’ haiwan itu ke lantai.

Ketika kejadian, pegawai berkenaan berada bersebelahan pemain pasukan Brazil, Vinicius Jr, lapor portal Fox Sport.

Sebelum insiden berlaku, Vinicius sedang menjawab soalan diajukan wartawan dan pada ketika itu, seekor kucing melompat ke meja lantas membuatkan bintang Brazil tersebut geli hati pada sidang media itu.

Namun, pegawai media berkenaan mengejutkan ramai pihak apabila mengambil keputusan mengangkat kucing itu dengan mencengkam dan melemparkannya ke lantai dari meja sidang media.

Tindakan pegawai itu bukan sahaja membuatkan para pengamal media yang berada di kawasan berkenaan terkejut, malahan warga maya turut berasa ‘geram’ atas perlakuannya yang kelihatan biadab.

Author

Diyana Rahip

View all posts

View all posts


Orang ramai dilarang terbangkan dron pada sambutan Hari Kebangsaan 2022

KUALA LUMPUR: Orang ramai dinasihatkan agar tidak menerbangkan dron tanpa kelulusan pihak berkuasa bagi memastikan sambutan Hari Kebangsaan 2022 di Dataran Merdeka pada 31 Ogos ini dapat diraikan dengan selamat.

Pihak Berkuasa Penerbangan Awam Malaysia (CAAM) menerusi hantaran di Facebook rasmi pada Ahad berkata perkara ini juga bagi mengelakkan sebarang kejadian yang tidak diingini membabitkan keselamatan orang awam serta mengundang risiko kemalangan terhadap pesawat Tentera Udara Diraja Malaysia (TUDM) yang sedang menjalankan penerbangan formasi rendah di kawasan tersebut.

“Suka diingatkan bahawa semua pengendalian aktiviti dron di negara ini adalah tertakluk di bawah Seksyen 4 Akta Penerbangan Awam 1969 (Akta 3), Peraturan 98, 140-144, Peraturan-Peraturan Penerbangan Awam Malaysia (MCAR 2016) dan Arahan Penerbangan Awam Civil Aviation Directives (CADs),” menurut CAAM.

Bagi kesalahan di bawah Seksyen 4 Akta 3, memperuntukkan denda tidak melebihi RM500,000 atau penjara selama tempoh tidak melebihi lima tahun atau kedua-duanya.

“Bagi Peraturan 206(3) MCAR 2016, jika orang itu ialah seorang individu, didenda tidak melebihi RM50,000 atau dipenjarakan selama tempoh tidak melebihi tiga tahun atau kedua-duanya atau jika orang itu ialah satu pertubuhan perbadanan akan didenda tidak melebihi RM100,000,” menurut CAAM. – BERNAMA


Kurung, tahan secara salah adalah jenayah besar, boleh tuntut sivil – Peguam

KUALA LUMPUR: Masih ramai tidak tahu, rupanya boleh membuat tuntutan sivil jika terbukti seseorang ditahan secara salah atau illegal detention atau false imprisonment.

Ini adalah selaras dengan Kanun Prosedur Jenayah, jika ditahan tanpa perintah, melebihi tempoh 24 jam, orang yang ditahan berhak menuntut di mahkamah.

Peguam pemerhati, Nor Zabetha Muhamad Nor berkata, tuntutan nilai ganti rugi yang pernah dilaporkan berdasarkan kes tahanan secara salah adalah antara RM50,000 hingga RM310,000.

“Dalam undang-undang penahanan secara salah, illegal detention atau false imprisonment ini adalah satu kesalahan jenayah dan boleh dituntut secara sivil.

“Bawah Perlembagaan Persekutuan, Perkara 5 adalah berkaitan kebebasan diri. Perkara 5(1), tiada seorang pun boleh diambil nyawanya atau dilucutkan kebebasan dirinya kecuali mengikut undang-undang.

“Saya kongsikan kes tahanan secara salah di ruang komen dan ganti rugi sebanyak RM50,000 dan RM310,000. Ini antara kes yang pernah dilaporkan dan banyak lagi sebenarnya dengan nilai pampasan ratusan ribu ringgit,” katanya ketika dihubungi MEDIA VARIASI.

Beliau berkata demikian mengulas kes tahan anak di sebuah madrasah, berdasarkan video berdurasi 16 minit, yang tular baru-baru ini.

Menerusi hantarannya di Facebook miliknya Nor Zabetha mencatatkan, ringkasan sikit kisah madrasah dari video berdurasi hampir 16 minit yang ditonton.

Menurutnya, jika seorang ibu menghantar anaknya untuk pemulihan selama tiga tahun dan tidak dibenarkan berjumpa untuk beberapa bulan seperti yang dipersetujui dalam perjanjian, sebenarnya pihak pusat pemulihan tersebut tidak ada kuasa untuk menahan atau mengurung si anak tersebut.

“Kalau kita tandatangan perjanjian jenis begini, adakah ini memberikan hak untuk kita dikurung, ditahan dan tidak dibebaskan kerana tidak melangsaikan hutang?

“Undang-undang mana entah mereka pakai. Hish! Kalau begitu, banyaklah penghutang dikurung dan ditahan oleh pemberi pinjam wang. Ahlong pun tak berani kurung orang begini. Ini kesalahan besar! Bayangkan kalau hanya dengan perjanjian, semua orang dibenarkan untuk mengurung orang lain,” katanya.

Kata Nor Zabetha, pihak polis yang juga pegawai penyiasat siasat dan tahan juga tidak boleh menahan individu melebihi tempoh 24 jam tanpa perintah menahan reman dari mahkamah.

“Apa entah lagi madrasah yang tidak punya kuasa langsung,” katanya.

Malah, Nor Zabetha berkata, sebarang bentuk kandungan perjanjian yang menyalahi sisi undang-undang dan Perlembagaan Persekutuan, juga tidak sah.

“Contohnya perjanjian jual beli dadah. Dadah itu memang salah di sisi undang-undang dan dengan adanya perjanjian transaksi dadah, tidak akan menjadikan ianya sah. Merepek!

“Perlembagaan Persekutuan ini adalah undang-undang nombor satu di Malaysia dan tiada akta atau undang-undang lain yang boleh bertentangan. Apa entah lagi, perjanjian yang bertentangan. Langsung tidak terpakai,” katanya.

Beliau turut mengenal pasti beberapa jenis kesalahan berbentuk jenayah yang diakui sendiri oleh pihak madrasah berdasarkan video sama.

“Sepanjang video itu, entah berapa jenis kesalahan yang diakui orang madrasah ini. Semuanya kesalahan berbentuk jenayah dan boleh didakwa bawah Kanun Keseksaan seperti menahan secara salah, memukul pelajar, gaduh gempar,” katanya.

Kes begini, sangat memberi kesan dan anggapan buruk kepada madrasah lain. Kerana nila setitik…, kata Nor Zabetha lagi.

Katanya lanjut, jika ada yang menghadapi situasi sebegitu, anda perlu tahu bahawa anda tidak boleh ditahan secara salah dan sekiranya melalui sendiri situasi sama, Nor Zabetha menyarankan untuk membuat laporan polis boleh bagi tindakan jenayah dan menuntut ganti rugi.

Author

Tun Puteh Wanti

View all posts

View all posts


Masa terbaik adakan PRN Kedah, Kelantan dan Terengganu – Shahidan

KULIM: Ahli Parlimen Arau Datuk Seri Shahidan Kassim mencadangkan Kedah, Kelantan dan Terengganu, mengadakan Pilihan Raya Negeri (PRN) selepas Pilihan Raya Umum ke-15 (PRU15) Parlimen Padang Serai dan Dewan Undangan Negeri (DUN) Tioman, selesai.

Beliau berkata ia ialah masa terbaik untuk ketiga-tiga negeri yang ditadbir Perikatan Nasional (PN) itu, mengadakan PRN susulan sokongan pengundi terhadap gabungan itu pada PRU15, 19 November lalu.

Beliau turut menaruh keyakinan sekiranya PRN dapat diadakan segera khususnya di Kedah, PN mampu mencatatkan kemenangan besar dan akan mengekalkan pentadbiran kerajaan negeri.

“Jadi selepas pilihan raya ini, saya ingat ‘askar-askar’ kami pun tak balik lagi, khemah-khemah perpaduan ummah kami ada di sini, terus dengan pilihan raya negeri saya rasa di Kedah macam di Perlis PN akan sapu bersih,” katanya dalam sidang media di sini hari ini.

Pada PRU15 lalu PN menang di 14 daripada 15 kerusi DUN di Perlis dan menyapu bersih tiga kerusi Parlimen di negeri itu iaitu Padang Besar, Kangar dan Arau.

PN turut menyapu bersih 14 kerusi Parlimen di Kelantan dan lapan kerusi di Terengganu, serta menang 13 daripada 14 kerusi Parlimen di Kedah. – BERNAMA


Kebakaran: Anak pesan baju raya warna hitam – Ibu

Ibu mereka Nabila Sedu, 31, berkata, dia terkilan kerana belum sempat membeli kelengkapan baju raya untuk mereka.

“Ada (pesanan) daripada anak-anak. Mereka hendak baju raya warna hitam…,” kata wanita Orang Asli itu sambil mencium baju anaknya ketika ditemui di perkarangan Jabatan Forensik, Hospital Pakar Sultanah Fatimah, hari ini.

Dia yang turut ditemani suami yang merupakan warga Myanmar, Thein Ko Htut, 30, kelihatan sebak dan kerap mencium baju tadika dipercayai milik anaknya dan mengesat air mata.

Bagaimanapun, usaha untuk mendapatkan penjelasan lanjut daripada Nabila dan Thein tidak berhasil, selepas mereka dilihat tergesa-gesa meninggalkan pekarangan Jabatan Forensik, hospital berkenaan.

Difahamkan, pasangan suami isteri itu menetap di rumah sewa di Kampung Sabak Awor bersama empat anaknya, sejak empat tahun lepas.

Terdahulu, Ketua Polis Daerah Muar, ACP Raiz Mukhliz Azman Aziz berkata, empat kanak-kanak itu dipercayai cuba menyelamatkan diri dengan bersembunyi di bilik air di bahagian dapur rumah berkenaan.

Mayat kesemua kanak-kanak itu kini berada di Jabatan Forensik, Hospital Pakar Sultanah Fatimah untuk bedah siasat.

Kejadian yang berlaku pada 7.49 malam itu mengorbankan Puteri Aisyah Tenko To, 8; Mohd Hakim, 6; Mustakim, 4 dan Fatihah Aisyah, 3. – BERNAMA


Tiga pemimpin UMNO tanding atas tiket parti lawan, Bebas akan dipecat serta-merta

BAGAN DATUK: Tiga pemimpin UMNO yang bertanding atas tiket parti lawan atau Bebas pada Pilihan Raya Umum ke-15 (PRU15) akan dipecat keahlian parti serta-merta, kata Presidennya Datuk Seri Dr Ahmad Zahid Hamidi.

Beliau berkata mengikut perlembagaan UMNO, parti mempunyai hak untuk memecat mana-mana ahli yang bertanding atas tiket selain parti termasuk yang menjadi pencadang dan penyokong calon yang mewakili pembangkang.

“Saya telah mengarahkan Setiausaha Agung UMNO (Datuk Seri Ahmad Maslan) supaya mengeluarkan kenyataan media hari ini untuk memperincikan mengenai fasa-fasa tertentu dalam perlembagaan UMNO bagi membolehkan pemecatan itu dilakukan.

“Itu (pemecatan) merupakan satu langkah biasa kerana kita mengikut tatacara dan etika yang terdapat dalam perlembagaan UMNO, begitu juga sekiranya pemimpin parti lain yang menganggotai BN (Barisan Nasional) maka perkara itu turut dilakukan,” katanya pada sidang media di kediamannya di Kampung Sungai Nipah Darat di sini hari ini.

Pada penamaan calon PRU kali ini, penyandang kerusi Parlimen Arau Datuk Seri Shahidan Kassim dan penyandang kerusi Parlimen Maran Datuk Seri Dr Ismail Abd Muttalib, yang kedua-duanya merupakan pemimpin UMNO bertindak mempertahankan kerusi masing-masing atas tiket Perikatan Nasional.

Sementara itu, seorang lagi pemimpin UMNO, penyandang kerusi Parlimen Padang Besar Datuk Zahidi Zainul Abidin turut bertanding mempertahankan kerusi berkenaan serta merebut kerusi Dewan Undangan Negeri (DUN) Titi Tinggi atas tiket Bebas. – BERNAMA


Banyak ustaz tanpa tauliah buat ajaran sesat – Bekas mufti

SHAH ALAM: Bekas Mufti Wilayah Persekutuan menggesa umat Islam memandang serius berhubung isu keperluan tauliah mengajar jika seseorang individu mahu memberi ceramah di masjid atau surau.

Datuk Seri Dr Zulkifli Mohamad Al-Bakri berkata, perkara itu tidak boleh dipandang remeh kerana berdasarkan pengalamannya bertugas sebagai mufti sebelum ini, banyak kes yang dikendalikan beliau membabitkan isu ajaran sesat oleh golongan bergelar ustaz.

“Meskipun kita nampak ia merupakan perkara yang remeh, namun ia mesti dipandang serius kerana berapa banyak di luar sana ajaran sesat yang telah berkembang luas.

“Pengalaman saya ketika menjadi mufti dahulu, saya pernah menguruskan banyak kes melibatkan ajaran sesat oleh ustad. Ada kes yang mana seorang ustad mengaku sebagai imam mahdi.

“Yang hairannya, ada orang yang menjadi pengikutnya,” katanya dalam khutbah bertajuk ‘Kenapa Tauliah Mengajar Satu Keperluan?’ di surau Kumpulan Karangkraf di sini pada Jumaat.

Justeru, bekas Menteri di Jabatan Perdana Menteri (Hal Ehwal Agama) itu turut mengingatkan bahawa kebenaran tauliah yang telah ditetapkan menerusi sistem perundangan sedia ada.

Menurutnya, tauliah mengajar tidak perlu dijadikan satu isu kerana ia bertujuan menutup sebarang anasir berbahaya terhadap kefahaman umat Islam di negara ini.

Katanya lagi, keperluan tauliah mengajar bukan bertujuan menghalang atau menyusahkan aktiviti pembelajaran agama, sebaliknya merupakan langkah pencegahan bagi memenuhi maqasid syariah dalam aspek memelihara agama Islam (hifz ad din).

Jelas beliau, perkara itu bertujuan mengelakkan individu yang tidak mempunyai kredibiliti menyampaikan syarahan agama kepada orang ramai.

Terdahulu, umat Islam di Selangor diseru memahami dan menghayati khutbah, bertajuk Tauliah Mengajar Satu Keperluan yang dibacakan khatib di semua masjid di seluruh negeri, pada Jumaat.

Memetik hantaran dimuat naik di Facebook Selangor Royal Office, Sultan Selangor Sultan Sharafuddin Idris Shah dilaporkan menerusi khutbah itu bertitah, mengingatkan kepada individu yang ingin mengajar agama atau diundang untuk mengajar di masjid atau surau seluruh Selangor, memohon Tauliah Mengajar.

MEDIA VARIASI melaporkan, kategori tauliah punca lambakan pendakwah ‘cap ayam’, ustaz jadian dalam negara.

Ia susulan pendedahan secara bersiri seorang wanita, Norlina A mengenai bekas suaminya yang juga seorang pendakwah memiliki tauliah JAIS, meragui status sijil tauliah kerana mendakwa tiada kelayakan bidang agama, tidak pernah mengikuti pengajian bidang agama secara formal dan isu pematuhan syarat tauliah, baru-baru ini.

Untuk rekod, pendakwah berkenaan, Syed Abdul Rahman Syed Ali Alhadad, juga merupakan bapa kepada rapper tersohor negara, Altimet.

Turut dilaporkan, Peguam Syarie, Mohd Noor Aizan Md Idrus, menggesa pihak JAIS memperjelaskan kekeliruan dalam masyarakat yang beranggapan seseorang individu yang mempunyai tauliah, boleh meneruskan ceramah sedangkan tauliah yang ditetapkan pihak JAIS ada beberapa kategori bagi mengelakkan kekeliruan dan penyelewengan tauliah.

Author

Tun Puteh Wanti

View all posts

View all posts


Fitnah, buli siber di media sosial membimbangkan – Peguam

KUALA LUMPUR: Ramai pihak berkepentingan tampil meluahkan kebimbangan terhadap ancaman buli siber yang semakin kritikal dalam negara.

Jika sebelum ini, Ketua Wanita MIC Kebangsaan, Datuk Mohana Muniandy tampil mengulas kes seorang pempengaruh popular media sosial dalam masyarakat India meninggal dunia ekoran tekanan dipercayai dari buli siber.

Beliau bagaimanapun tidak punya rekod statistik berhubung isu berkenaan namun MIC menerima aduan kematian akibat tekanan hampir setiap hari.

Peguam dari firma HWAM, Datuk Wan Azmir Wan Majid, juga mendedahkan fitnah dan pembulian siber di media sosial semakin berleluasa termasuk aplikasi penghantaran mesej seperti Telegram dan Whatsapp.

Wan Azmir juga tidak mempunyai rekod statistik berhubung perkara sama namun pengalamannya sebagai peguam mewakili banyak kes fitnah di media sosial.

“Bukan sahaja di FB dan Instagram, berlaku peningkatan (fitnah), ada kalanya berlaku dalam Telegram, Whatsapp.

“Saya lihat ada peningkatan dalam kes sivil dan jenayah. Saya rasa ‘figure’ (data) itu pihak Suruhanjaya Komunikasi dan Multimedia Malaysia (MCMC), boleh beri data,” katanya mengulas mengenai isu fitnah di media sosial.

Beliau berkata demikian pada sidang media fail tuntutan saman fitnah berjumlah RM10 juta oleh jutawan hartanah, Azlan Al Amin terhadap pemilik akaun TikTok, Matmovha di Menara Dato Onn di sini.

Wan Azmir memberikan contoh isu berlaku pada anak guamnya mengenai, hantaran video bertajuk ‘Azlan Al Amin nak tetak orang’ yang menyebabkan reputasi dan maruahnya sebagai pemilik syarikat hartanah tercalar.

“The video is real occurance. Dalam konteks ini, untuk kita leraikan apa yang berlaku, kalau kita tengok pada aspek mempertahankan diri.

“Kalau kita tengok pada aspek itu, pada bahagian yang bila berlaku kecederaan sahaja tanpa meneliti keadaan dua tiga minit sebelum itu, you will read everything out.

“Kalau kita take out of the context, berbeza dengan orang datang dengan cara baik, dan anak guam saya bertindak sedemikian, ia berbeza.

“Kalau saya sendiri, tidak bersedia untuk leraikan situasi, maknanya agresif itu akan melonjak lagi dan mengakibatkan perkara yang kita tak mahu lalui,” katanya.

Author

Fhatihah Zakinan

View all posts

View all posts


MARA diarah siasat pelajar dihidang telur rebus busuk

PETALING JAYA: Pengerusi Majlis Amanah Rakyat (MARA), Datuk Seri Asyraf Wajdi Dusuki mengarahkan Timbalan Ketua Pengarah Pendidikan MARA untuk segera menyiasat dan ambil tindakan tegas terhadap kejadian di dewan makan sebuah sekolah asrama penuh kelolaan agensi tersebut yang menghidangkan telur rebus busuk yang tular di media sosial pada Selasa.

Katanya, tiada kompromi terhadap mana-mana kontraktor dewan selera yang ambil mudah dan enteng dalam isu penyediaan makanan pelajar.

“Walaupun saya berada di luar negara, saya sudah mengarahkan Timbalan Ketua Pengarah Pendidikan MARA untuk segera siasat, ambil tindakan tegas dan pastikan kes seperti ini tidak berulang.

“Prinsip saya dalam hal ehwal kebajikan pelajar, tiada kompromi terhadap mana-mana kontraktor dewan selera yang ambil mudah dan enteng dalam isu penyediaan makanan pelajar.

“Jangan hanya mengejar untung atas kesusahan orang lain. Keuntungan atas kecurangan pastinya tiada keberkatan,” jelasnya dalam satu hantaran di Facebook malam tadi.

Tambah Asyraf, jika didapati kecuaian ini benar-benar berlaku, MARA pastinya akan ambil tindakan tegas termasuklah menamatkan kontrak sebagaimana perjanjian dan peraturan yang ditentukan.

“Insya-Allah, saya sudah minta laporan penuh daripada pengurusan MARA paling lewat esok,” jelasnya.

Terdahulu, Kosmo! melaporkan tindakan sebuah dewan makan di sebuah sekolah berasrama penuh menghidangkan telur rebus yang sudah busuk kepada pelajar mendapat kecaman orang ramai.

Menerusi sebuah perkongsian di aplikasi X, tindakan cuai penyedia makanan itu juga menyebabkan beberapa orang pelajar di sekolah berkenaan mengalami keracunan makanan.

“Makanan yang dihidangkan ini menyebabkan ramai anak-anak sakit perut cirit-birit.

“Dah nampak tembelang begini masa kupas telur tapi masih hidang dekat anak-anak. Mana hati perut ya? Ini bukan kali pertama,” tulis hantaran itu. – Kosmo!

Author

Media Variasi

View all posts

View all posts


Seramai 120 individu ditahan tidak punyai lesen jual bunga api

KUALA LUMPUR: Seramai 120 individu telah ditahan di seluruh negara kerana melanggar syarat, tidak mempunyai lesen dan menjual bunga api yang tidak dibenarkan melibatkan nilai rampasan berjumlah RM3,389,180 bagi tempoh 28 Mac hingga 9 April lalu.

Setiausaha Polis Malaysia, Datuk Noorsiah Mohd Saaduddin berkata, kesemua kes terbabit disiasat di bawah Seksyen 8, Akta Bahan Letupan 1957 yang memperuntukkan hukuman penjara tujuh tahun atau denda RM10,000 atau kedua-duanya sekali.

“Polis Diraja Malaysia sentiasa melakukan pemantauan dan pemeriksaan secara menyeluruh serta berterusan di seluruh negara termasuk terhadap penjualan bunga api dan mercun secara dalam talian melalui platform media sosial serta e-dagang.

“Orang ramai diingatkan supaya tidak terlibat dengan penjualan bunga api dan mercun secara haram kerana tindakan tegas akan diambil berdasarkan undang-undang sedia ada,” katanya dalam kenyataan di sini hari ini.

Pada masa sama, Noorsiah berkata, polis telah menerima sebanyak 6,526 permohonan bagi mendapatkan lesen menjual bunga api dan mercun di seluruh negara sempena perayaan Aidilfitri tahun ini.

Menurutnya daripada jumlah itu, sebanyak 5,188 permohonan diluluskan, manakala 1,338 telah ditolak kerana tidak memenuhi syarat yang ditetapkan. – BERNAMA


32 OKU penglihatan tawan Bukit Dinding

KUALA LUMPUR: Seramai 32 belia membuktikan mereka mampu menawan Bukit Dinding di Wangsa Maju, di sini, seperti insan yang sempurna fizikalnya, sekalipun bergelar Orang Kurang Upaya (OKU) penglihatan.

Misi menawan bukit itu dijayakan menerusi Program Eksplorasi Belia Kurang Upaya Penglihatan anjuran Persatuan Bagi Orang Buta Malaysia (MAB), baru-baru ini yang bertujuan memberi pendedahan kepada golongan OKU penglihatan untuk turut sama merasai keindahan alam semula jadi flora dan fauna yang sentiasa menjadi tarikan utama pengunjung.

Ketua Pegawai Eksekutif MAB George Thomas berkata program itu juga bermatlamat memupuk kesedaran kepada golongan berkenaan mengenai usaha kerajaan dalam mengekalkan kelestarian hutan simpan dan alam semula jadi.

“Program di bawah unit Belia, Sukan dan Rekreasi persatuan turut disertai 14 sukarelawan dan kakitangan MAB, akan terus diperluaskan meliputi pelbagai aktiviti pada masa akan datang di seluruh negara,” katanya kepada Bernama.

Seorang peserta pendakian, Evelyn Angut Palau, 31, menyifatkan misi ke Bukit Dinding berketinggian 291 meter dari paras laut itu sebagai mencabar memandangkan ini merupakan pengalaman pertamanya dalam aktiviti mendaki.

Pemain negara dalam sukan khas OKU penglihatan ‘goalball’ itu mengambil masa selama sejam untuk tiba di puncak bukit bersama seorang pengiring.

“Saya sangat teruja walaupun mengalami kekejangan kaki pada awal pendakian, namun ia tidak menjadi pematah semangat, ditambah lagi dengan sorakan dan sokongan daripada kawan-kawan.

“Saya jadi tidak percaya apabila berjaya sampai ke puncak sehingga tidak sedar menghabiskan kira-kira 30 minit di atas sana,” katanya yang berasal dari Kapit, Sarawak.

Berbeza situasi bagi Nurain Bokari, 30, yang dilahirkan dengan penyakit stargardt (STGD) yang menyebabkan penglihatannya kabur, mengakui menggemari aktiviti sukan lasak seperti mendaki, berkhemah dan berenang.

“Saya kerap menyertai aktiviti seperti ini. Pada saya menjadi OKU bukan satu halangan untuk terlibat dalam aktiviti lasak.

“Apa yang penting, kami perlu berusaha lebih keras untuk berjaya, namun saya tetap akui ada beberapa perkara tetap membataskan pergerakan kami,” katanya yang pernah mendaki Gunung Nuang, Hulu Langat, Selangor sebelum ini. – BERNAMA

Author

Laini MN

View all posts

View all posts


Masters Indonesia: Zii Jia mulakan kempen dengan kemenangan

KUALA LUMPUR: Jaguh badminton perseorangan lelaki negara, Lee Zii Jia memulakan kempen Kejohanan Masters Indonesia dengan meraih kemenangan di Istora Senayan di Jakarta, awal pagi tadi.

Pemain ranking keempat dunia itu tenang melangkah ke pusingan kedua selepas menundukkan wakil Taiwan, Lin Chun Yi dengan kemenangan straight set 21-18, 21-17 dalam tempoh 41 minit.

Zii Jia sekali gus akan menentang pemain ranking ke-18 dunia dari Hong Kong, Angus Ng Ka Long yang turut mara selepas menewaskan pemain profesional negara Cheam June Wei 21-6, 21-15.

Sementara itu, beregu campuran profesional negara, Goh Soon Huat-Shevon Lai Jemie hanya memerlukan 31 minit untuk menyingkirkan pasangan Denmark, Mathias Christiansen-Alexandra Boje 21-6, 23-21.

Soon Huat-Shevon akan berdepan satu lagi gandingan Denmark, Mathias Thyrri-Amelia Magelund yang turut melangkah ke pusingan kedua selepas menewaskan gandingan Taiwan Chang Ko-Chi-Lee Chih-Chen 21-15, 22-20.

Keputusan sama turut dilakar oleh satu lagi beregu campuran profesional negara, Tan Kian Meng-Lai Pei Jing selepas menewaskan gandingan Jerman, Jones Ralfy Jensen-Linda Elfer 21-10, 21-10.

Kian Meng-Pei Jing akan bertemu gandingan Indonesia Jafar Hidayatullah-Aisyah Salsabila Putri Pranata yang berjaya melangkah ke pusingan kedua selepas menewaskan gandingan India Rohan Kapoor-Reddy Sikki 12-21, 23-21, 21-16. – BERNAMA


UMNO perlu utamakan suara rakyat bukan pemimpin – Dr Akmal

CYBERJAYA: UMNO harus berani melakukan perubahan sekiranya tidak mahu parti itu dilupakan oleh masyarakat.

Ketua Pemuda UMNO, Dr Muhamad Akmal Saleh berkata, kekalahan UMNO yang besar pada Pilihan Raya Negeri (PRN) kali ini kerana hilang kepercayaan orang ramai.

“Ia menunjukkan bahawa mereka masih sayangkan UMNO tetapi sudah hilang kepercayaan terhadap kepimpinan parti ini,” katanya dalam hantaran di Facebook pada Ahad.

PRN ke-15 menyaksikan UMNO hanya memenangi 19 kerusi daripada 108 kerusi yang dipertandingkan.

Parti itu menang dua daripada enam kerusi di Pulau Pinang dan dua negeri yang gagal menang satu kerusi ialah di Terengganu serta Kedah.

Selain itu, bagi Selangor, dua daripada 12 kerusi yang dipertandingkan telah berjaya direbut manakala hanya satu kerusi dari Kelantan.

Bagaimanapun, UMNO masih mendapat sokongan pengundi dari Negeri Sembilan apabila memenangi 14 daripada 17 kerusi yang dipertandingkan.

Mengulas lanjut, Dr Muhamad Akmal menyatakan bahawa tugas pemimpin UMNO pada kali ini adalah untuk mengembalikan semula kepercayaan rakyat terhadap parti itu.

“Suara rakyat harus diutamakan, bukan suara pemimpin,” ujarnya.

Author

Diyana Rahip

View all posts

View all posts


Bincang semula kadar gaji, upah penjawat awam bila kewangan negara bertambah baik – PM

KOTA KINABALU: Perdana Menteri Datuk Seri Anwar Ibrahim berkata kadar gaji dan upah penjawat awam akan dibincang semula setelah ‘kantung’ kewangan negara bertambah baik selain defisit kewangan negara dapat dikurangkan.

Perdana Menteri berkata secara peribadi, beliau tidak berpuas hati apabila melihat kadar gaji dan upah penjawat awam berbanding tugas serta komitmen yang diberikan namun ia perlu dinilai berdasarkan kemampuan kewangan negara ketika ini.

“Kalau kantung bertambah baik defisit dikurangkan, kita boleh (naikkan gaji serta upah), dan sekarang bila saya tengok penjawat awam buat kerja baik antaranya di negeri kemudian hasil bertambah, proses itu boleh dipercepat.

“Cuma untuk hari ini saya fikir sukarlah, itu nanti kita bincang dahulu,” katanya pada sidang media selepas menyampaikan amanat kepada penjawat awam negeri dan Persekutuan di Pusat Konvensyen Antarabangsa Sabah hari ini.

Turut hadir Ketua Menteri Datuk Seri Hajiji Noor, Menteri Dalam Negeri, Datuk Seri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali.

Ketika menyampaikan amanat pada majlis itu, Anwar berkata negara berdepan defisit fisikal sebanyak 5.6 peratus dan jumlah hutang kira-kira RM1.5 trilion yang perlu diberi keutamaan dalam usaha memastikan kemakmuran negara terutama dari segi ekonomi.

“Beberapa bulan ini bila pulangan kita dua bilion, tiga bilion, lapan bilion masuk dalam kantung kewangan negara, satu sen pun tidak bocor, kalau bocor siaplah… semua tahulah saya buat macam macam mana.

“Kalau kantung negara cukup, penjawat awam percayalah saya akan beri keutamaan kepada nasib anda semua… kerana khidmat dan dedikasi anda wajar diberikan gaji dan upah yang lebih baik,” katanya.

Justeru, beliau menyeru kepada semua penjawat awam supaya mengamalkan integriti dan tadbir urus yang baik dalam memastikan Malaysia dapat diurus dengan sempurna selain kewangan negara dapat dipulihkan dengan segera.

“Saudara dan saudari semua berkerjalah dengan baik kerana banyak lagi yang kita belum selesaikan misalnya isu kemiskinan dan Lebuhraya Pan Borneo, kita selesaikan untuk rakyat kita dengan segera,” katanya.

Ditanya mengenai gesaan agar Labuan dikembalikan kepada Sabah dalam sidang media itu, Anwar berkata, apa yang penting ketika ini ialah Kerajaan Persekutuan menjalin kerjasama dengan Kerajaan Negeri Sabah untuk memulihkan Wilayah Persekutuan itu sebagai pusat kewangan yang kukuh.

“Ia bukan satu isu. Isu utama ialah kita menyaksikan beberapa pembangunan yang lembap di Labuan jadi kita perlu mengambil langkah di peringkat Persekutuan dan kerajaan negeri untuk cuba memulihkan keadaan di Labuan,” katanya.

Menyentuh cadangan membina jambatan di antara Sabah dan Labuan, Perdana Menteri berkata, perkara itu perlu dilihat dari sudut ekonomi dan ketika ini, kerajaan pusat mengambil pendirian untuk berbelanja setakat yang termampu.

Pada 26 Januari lepas, Ahli Parlimen Labuan, Datuk Dr Suhaili Abd Rahman mendakwa Kerajaan Persekutuan tidak serius dalam membangunkannya dan gesaan agar ia dikembalikan kepada Sabah bukanlah sesuatu yang tidak munasabah memandangkan ekonomi pulau bebas cukai itu semakin lemah sejak diwartakan sebagai Wilayah Persekutuan kira-kira 38 tahun lalu. – BERNAMA


Agong tiada pilihan selain perkenan bubar Parlimen – Istana Negara

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah tidak mempunyai pilihan selain memperkenan permintaan Perdana Menteri, Datuk Seri Ismail Sabri Yaakob untuk membubarkan Parlimen, bagi membolehkan pilihan raya umum diadakan.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, Al-Sultan Abdullah menzahirkan rasa kecewa dengan perkembangan politik semasa, tanpa memberikan butiran lanjut.

“Seri Paduka Baginda menzahirkan rasa kecewa dengan perkembangan politik semasa dan Baginda tidak mempunyai pilihan selain memperkenankan permintaan Perdana Menteri bagi memulangkan kembali mandat kepada rakyat untuk memilih kerajaan yang stabil,” katanya dalam kenyataan yang dikeluarkan Istana Negara hari ini.

Beliau berkata Al-Sultan Abdullah menzahirkan harapan agar Suruhanjaya Pilihan Raya (SPR) dapat menjalankan Pilihan Raya Umum ke-15 dalam tempoh terdekat, mengambil kira Monsun Timur Laut yang diramal bermula pertengahan November.

Menurutnya Seri Paduka Baginda menegaskan bahawa negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat, secara keseluruhannya.

“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk musibah, khususnya bencana banjir,” katanya.

Ahmad Fadil berkata, Yang di-Pertuan Agong memperkenan permintaan Perdana Menteri bagi pembubaran Parlimen yang berkuat kuasa hari ini selepas menerima menghadap perdana menteri dalam sesi tidak berjadual di Istana Negara, 12 tengah hari semalam.

Ismail Sabri dalam perutusan khas yang disiarkan menerusi siaran langsung stesen televisyen tempatan mengumumkan pembubaran Parlimen mengatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.

Perdana Menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kastam Johor rampas air zamzam palsu, barangan seludup bernilai RM3 juta

JOHOR BAHRU: Jabatan Kastam Diraja Malaysia (JKDM) Johor berjaya merampas minuman keras, rokok, motosikal berkuasa tinggi dan air zamzam palsu bernilai RM3 juta termasuk cukai.

Pengarah JKDM negeri Sazali Mohamad berkata kesemua rampasan dilakukan menerusi lapan serbuan berasingan di sekitar Johor dan Selangor antara 9 Jun hingga 2 Ogos lepas.

Katanya, lapan individu berusia lingkungan 22 hingga 44 tahun terdiri daripada tiga lelaki warga tempatan, tiga lelaki warga Bangladesh, seorang lelaki Yaman dan seorang wanita Vietnam ditahan bagi membantu siasatan.

“JKDM Johor berjaya menggagalkan cubaan menyeludup minuman keras pelbagai jenama bernilai RM2.87 juta menerusi enam serbuan berasingan termasuk di Pelabuhan Tanjung Pelepas, Gelang Patah; Pelabuhan Johor, Pasir Gudang; Kawasan Perindustrian Air Hitam, Klang dan Shah Alam antara 9 Jun hingga 2 Ogos lepas.

“Antara modus operandi digunakan bagi mengaburi pihak penguat kuasa ialah menyimpan arak di bahagian tengah kontena yang dicampur dengan pelbagai barangan lain dan membuat pengikraran barangan yang mengelirukan,” katanya pada sidang media di Pejabat JKDM Johor di sini hari ini.

Beliau berkata operasi berkenaan turut menemukan 33,600 bungkusan rokok putih seludup yang dianggarkan bernilai RM22,600 berserta cukai.

Sementara itu, Sazali berkata pihaknya juga merampas tujuh motosikal berkuasa tinggi pelbagai jenama dan satu motosikal mini dalam satu serbuan yang dijalankan di sebuah rumah di Taman Perling, di sini, pada 25 Julai lepas.

Menurutnya kesemua motosikal yang dianggarkan bernilai RM876,000 termasuk duti itu diseludup masuk dari negara jiran melalui laluan darat.

Katanya, JKDM Johor turut menyerbu sebuah kilang haram memproses air zamzam palsu di Taman Ekoperniagaan 2, Senai Airport City, pada 15 Jun lepas melibatkan rampasan berjumlah RM11,700.

Kesemua kes disiasat mengikut Seksyen 135(1) Akta Kastam 1967. – BERNAMA


Kalah takpa, janji jangan koyak – Sanusi

PRESIDEN Persatuan Bola Sepak Kedah (KFA), Datuk Seri Muhammad Sanusi Md Nor mengucapkan tahniah kepada pasukan Johor Darul Ta’azim (JDT) di atas kejayaan menewaskan pasukannya dengan jaringan 3-1 meskipun terdapat nada rasa tidak puas hati terhadap beberapa keputusan penting dalam perlawanan.

Menerusi hantaran video perlawanan yang dimuat naik oleh Sanusi di laman Facebook miliknya, beliau mempertikaikan keputusan perlawanan yang menyasikan JDT diberi penalti serta mendakwa satu gol pasukan pelawat adalah jaringan off-site.

“Tahniah JDT menang pada perlawanan menentang Kedah Darul Aman Football Club (KDA) FC malam ini. Tahniah juga para pemain dan penyokong KDA FC yang memberi komitmen terbaik. Kalah tidak mengapa janji jangan koyak.

“Melepasi garisan off-site dan mendapat hadiah sepakan penalti dalam perlawanan bola sepak memang ada dijual di kedai tepi jalan di Kelana Jaya,” katanya.

Pada perlawanan malam tadi, JDT meneruskan momentum kemenangan setelah ditabalkan sebagai Juara Liga Super musim 2022 dengan 3-1 ke atas Kedah di Stadium Darul Aman.

JDT yang dikejutkan dengan jaringan gol pasukan Kedah pada minit ke-13 melalui penyerang import, Ronald Ngah bangkit semula dengan tiga jaringan gol menerusi Bergson da Silva, Leandro Velazquez dan Afiq Fazail untuk memastikan tiga mata penuh dibawa pulang juara liga super itu.

Author

Mohamad Fitri Hazim Hazam

View all posts

View all posts


Anwar kemuka dokumen lupus hutang FELDA, gesa Muhyiddin mohon maaf

CYBERJAYA: Datuk Seri Anwar Ibrahim pada Khamis mengemukakan dokumen ditandatanganinya bagi meluluskan pelupusan hutang FELDA berjumlah RM8.3 bilion seperti dituntut Tan Sri Muhyiddin Yassin.

Lantaran itu, Perdana Menteri menggesa Muhyiddin selaku Pengerusi Perikatan Nasional (PN) untuk memohon maaf atas fitnah dilemparkan.

“Saya kemukakan sebahagian dokumen perjanjian ‘Assignment for Financial Service Reserve Account‘ (FSRA) terkait Jaminan Kerajaan kepada Lembaga Kemajuan Tanah Persekutuan (FELDA) yang saya tandatangani.

“Justeru itu, saya mendesak Tan Sri Muhyiddin untuk memohon maaf atas fitnah yang dilemparkan kepada saya,” katanya dalam satu kenyataan.

Pada Rabu, Anwar berkata, beliau tidak lupa dan masih mengingati dokumen berjumlah RM997 juta yang ditandatanganinya pada 27 Jun lalu.

KENYATAAN MEDIA

Saya kemukakan sebahagian dokumen perjanjian Assignment for Financial Service Reserve Account (FSRA) terkait Jaminan Kerajaan kepada Lembaga Kemajuan Tanah Persekutuan (FELDA) yang telah saya tandatangani. pic.twitter.com/Ciks51xLwX

— Anwar Ibrahim (@anwaribrahim) July 20, 2023

Beliau membuat kenyataan itu selepas Muhyiddin mengemukakan surat tuntutan (LOD) kepada Anwar berhubung kenyataan mengenai pelupusan hutang peneroka FELDA, selain menuntut permohonan maaf secara terbuka daripada Perdana Menteri.

LOD disediakan firma guaman Rosli Dahlan Saravana Partnership bertarikh 18 Julai 2023 (Selasa) itu dihantar ke dua alamat Anwar iaitu di kediamannya di Kajang, Selangor dan Pejabat Perdana Menteri, Putrajaya.

Dalam pada itu, LOD terbabit turut menuntut Perdana Menteri untuk mengemukakan surat atau dokumen yang beliau tandatangan sebagai Menteri Kewangan pada akhir Jun 2023 bagi meluluskan pelupusan hutang peneroka FELDA bernilai RM8.3 bilion dalam tempoh 24 jam, selain menarik balik kesemua kenyataan fitnah dan memadamkan penyiaran dari akaun Facebook serta laman web, platform ia disiarkan.

Anwar juga dituntut membuat permohonan maaf tanpa syarat dan terbuka secara bertulis, menyiarkan yang sama di akaun Facebook dan semua platform kenyataan berkenaan disiarkan.

Author

Fazleen Safina Abd Jamil

View all posts

View all posts


Gerai jual mercun, bunga api terbakar, tiada lesen

KUALA LUMPUR: Gerai menjual mercun dan bunga api yang terbakar di Jalan Raja Bot, Chow Kit di sini, semalam, didapati tidak mempunyai lesen untuk menjalankan perniagaan.

Ketua Polis Daerah Dang Wangi, ACP Noor Dellhan Yahaya berkata, satu kertas siasatan telah dibuka terhadap insiden yang tular di media sosial itu dan individu terbabit telah dikenal pasti.

Dalam satu kenyataan hari ini, beliau berkata insiden yang berlaku pukul 10.50 malam semalam itu disiasat di bawah Seksyen 6 Akta Bahan Letupan 1957, Seksyen 233 Akta Komunikasi dan Multimedia 1998.

Beliau turut menasihatkan orang ramai untuk tidak terlibat dalam aktiviti menyalahi undang-undang dan tindakan tegas akan diambil mengikut peruntukan yang dikuatkuasakan. – BERNAMA


Gangguan LRT: KTMB sediakan pilihan alternatif

KUALA LUMPUR: Keretapi Tanah Melayu Bhd (KTMB) menyediakan dua pilihan alternatif bagi pengguna pengangkutan awam ke pusat pandar berikutan gangguan perkhidmatan Transit Aliran Ringan (LRT) Laluan Kelana Jaya, sejak Rabu lepas.

KTMB dalam kenyataan hari ini memaklumkan, pengguna boleh menggunakan perkhidmatan KTM Komuter bagi laluan Pelabuhan Klang dan perkhidmatan Skypark Link dari terminal Skypark di Subang.

“Perkhidmatan ini juga berhenti di stesen integrasi dengan Rapid KL iaitu Stesen Subang Jaya, Abdullah Hukum, KL Sentral, Kuala Lumpur, Bank Negara dan Putra,” menurut kenyataan itu.

Menurut KTMB, sebagai pengendali pengangkutan awam, pihaknya terus memberi sokongan dan kerjasama kepada Rapid KL dalam menyediakan kesalinghubungan perkhidmatan rel yang cekap buat pengguna.

Orang ramai boleh melayari laman sesawang KTMB www.ktmb.com.my atau melalui aplikasi MyRailtime untuk maklumat lanjut berkenaan jadual waktu perkhidmatan KTM Komuter dan Skypark Link. – BERNAMA


Polis tahan tujuh lelaki, rampas ganja RM2.1 juta

GEORGE TOWN: Polis menahan tujuh lelaki termasuk seorang penjawat awam dan merampas 840.729 kilogram (kg) ganja bernilai RM2.1 juta dalam beberapa serbuan di negeri ini dan Perak, Khamis lepas.

Ketua Polis Pulau Pinang, Datuk Mohd Shuhaily Mohd Zain berkata, operasi khas oleh Jabatan Siasatan Jenayah Narkotik (JSJN) Bukit Aman dan Pulau Pinang itu dilakukan hasil maklumat dan risikan sejak beberapa minggu lepas.

“Penahanan bermula pada 6.45 pagi ke atas tiga lelaki yang menaiki sebuah kereta di Plaza Tol Bagan Ajam, Butterworth,” katanya pada sidang akhbar di sini hari ini.

Beliau berkata hasil penahanan mereka, polis menyerbu kawasan parkir kenderaan di Bukit Jambul, di sini, kira-kira 25 minit kemudian dan merampas sejumlah ganja seberat 479.729 kg bernilai RM1.1 juta yang disimpan di dalam sebuah kereta.

Katanya, pasukan polis turut menahan sebuah kereta di Plaza Tol Changkat Jering, Perak pada 7.44 pagi dan menahan tiga lagi lelaki di situ.

Mohd Shuhaily berkata, polis kemudian menyerbu kawasan Persiaran Mahsuri, Bayan Baru dekat sini, pada 2 petang dan memeriksa sebuah kereta yang diparkir di situ lalu menemukan 10 guni plastik mengandungi 361 kg disyaki ganja dalam kenderaan berkenaan.

Beliau berkata, susulan itu, polis menyerbu sebuah rumah di Air Itam, di sini dan menahan seorang lagi lelaki pada 3.20 petang.

“Siasatan awal mendapati semua ganja pelbagai gred termasuk paling berkualiti itu dipercayai dibawa masuk dari negara jiran untuk pasaran tempatan. Sindiket tersebut yang mempunyai rangkaian sindiket luar negara menjalankan kegiatan tersebut sejak awal tahun lepas,” katanya.

Beliau berkata, keseluruhan dadah yang dirampas ialah sebanyak 823 ketulan mampat ganja seberat 840.729 kg yang kesemuanya bernilai RM2.1 juta dan boleh digunakan oleh 1.8 juta penagih dadah.

Menurutnya, kesemua lelaki itu berusia 24 hingga 29 tahun dengan ada dalam kalangan mereka bekerja sebagai pemandu kenderaan di sebuah politeknik, jurutera, juruteknik komputer, peniaga dalam talian serta penganggur.

“Polis turut menyita dua kereta dan sebuah motosikal yang kesemuanya bernilai RM51,500 daripada mereka. Lima daripada mereka mempunyai rekod lampau berkaitan jenayah,” katanya dan menambah kesemuanya direman seminggu untuk membantu siasatan mengikut Seksyen 39B Akta Dadah Berbahaya 1952. – BERNAMA


PRN: Rundingan kerusi PH-BN masih jadi tanda tanya

KUALA LUMPUR: Pembahagian kerusi Dewan Undangan Negeri (DUN) antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN)  di enam negeri masih menjadi teka-teki dengan pemimpin yang hadir terus membisu.

Timbalan Presiden PKR, Rafizi Ramli bagaimanapun berkata, perbincangan yang dipengerusikannya  berjalan lancar namun tidak dapat mendedahkan perinciannya.

“Tiada komen mengenai butiran tetapi pernbincangan berjalan lancar,” katanya kepada pemberita selepas mesyuarat tiga jam itu di Menara Dato’ Onn, Pusat Dagangan Dunia Kuala Lumpur, malam tadi.

Antara pemimpin Kerajaan Perpaduan yang hadir adalah Timbalan Pengerusi BN, Datuk Seri Mohamad Hasan; Pengerusi UMNO Terengganu, Datuk Seri Ahmad Said; Timbalan Setiausaha Agung DAP, Liew Chin Tong dan Pengarah Komunikasi Parti Amanah Negara (Amanah), Khalid Abd Samad.

Rafizi pada Khamis dilapor berkata, rundingan akhir berkaitan pembahagian kerusi antara PH dan BN menumpukan kepada kesepakatan parti komponen dalam Kerajaan Perpaduan bagi menetapkan agihan kerusi DUN.

Enam negeri yang akan mengadakan PRN adalah Kedah, Pulau Pinang, Selangor, Negeri Sembilan, Terengganu dan Kelantan. – BERNAMA


Kali ketiga dipanggil, Ahmad Fadhli sekali lagi beri keterangan Himpunan Aman

KUALA LUMPUR: Ketua Pemuda Perikatan Nasional (PN), Ahmad Fadhli Shaari mengesahkan bahawa beliau dipanggil pihak polis untuk memberi keterangan, berhubung isu Himpunan Aman Selamatkan Malaysia yang berlangsung pada 16 September lalu.

Ahmad Fadhli berkata, keterangan itu dibuat di Balai Polis Dang Wangi pada jam 11 pagi Selasa.

Jelasnya, ini merupakan kali ketiga beliau dipanggil oleh Polis Diraja Malaysia (PDRM) dalam memberi keterangan untuk tempoh masa sebulan.

“Alhamdulillah, pihak polis sangat profesional dalam menjalankan tugas, namun kerana ada laporan, siasatan perlu dibuat.

“Kita bagi kerjasama, dan pihak ‘sana’ teruskanlah buat laporan dan tekanan, mana tahu kot tiba-tiba jadi pembangkang semula, tiada peluang pula nak bagi tekanan,” katanya menerusi hantaran di laman Facebook pada Selasa.

Terdahulu, Ketua Polis Kuala Lumpur, Datuk Allaudeen Abdul Majid mengenal pasti 28 individu untuk dirakam keterangan, bagi membantu siasatan berhubung himpunan tersebut mengikut Akta Perhimpunan Aman 2012.

Katanya, daripada jumlah itu, pihaknya sudah merakam percakapan seramai 16 individu dan berharap dapat menyelesaikan kertas siasatan berkaitan himpunan itu dalam masa seminggu.

Kertas siasatan akan diserahkan kepada Timbalan Pendakwa Raya untuk tindakan lanjut.

Author

Fazleen Safina Abd Jamil

View all posts

View all posts


Puteri Sarah mahu bantu ibu tujuh anak dihalau dari rumah sewa selepas suami berpoligami

KUALA LUMPUR: Nasib ibu kepada tujuh anak yang diusir dari rumah sewa kerana tidak membayar sewa sejak Oktober tahun lalu, mendapat perhatian pelakon, Puteri Sarah Liyana.

Biarpun tuan badan sendiri masih berdepan krisis rumah tangga dengan pengarah terkenal, Syamsul Yusof, Puteri Sarah bangkit memperjuangkan hak wanita dan kanak-kanak dengan membantu lapan beranak berkenaan.

Bukan sahaja simpati, Puteri Sarah atau nama penuhnya Puteri Sarah Liyana Megat Kamaruddin turut menyelar tindakan suami kepada ibu tujuh anak itu kerana gagal melaksanakan tanggungjawab sebagai ketua keluarga selepas berpoligami.

Wanita tidak wajar diperlakukan sedemikian setelah tujuh kali hamil, tujuh kali bertarung nyawa demi kebahagiaan suami akhirnya dibuang seperti sampah tanpa ada harganya.

Jika sampah pun ada harganya tetapi jika dibuang sebegitu ia lebih teruk seolah tiada satu kebaikan pun atau susah senang bersama yang diingati.

Puteri Sarah, 38, meluahkan hasrat untuk membantu nasib wanita yang juga pesakit mental itu kerana diabaikan suaminya yang telah berkahwin lain.

“Allahuakbar kejamnya. Inilah yang dikatakan nak poligami tapi tak tahu tanggungjawab. Siapa kakak ni? Jika ada maklumat, tolong mesej Sarah. Sarah nak tolong,” tulisnya menerusi InstaStory.

Puteri Sarah turut memuat naik keratan berita bertajuk ‘Ibu & 7 Anak Dihalau Dari Rumah Sewa, Suami Jarang Balik Sejak Ada Bini Muda’ dalam hantaran InstaStory sama.

Terdahulu, pihak Lembaga Zakat Selangor (LZS) tampil menghulurkan sumbangan kepada wanita yang mempunyai anak berusia antara empat hingga 14 tahun.

Lebih malang apabila situasi itu menyebabkan anak sulungnya turut mendapat rawatan psikiatri kerana kerap mengamuk sehingga sukar dikawal sekali gus perlu mengambil ubat penenang.

Puteri Sarah yang juga ibu kepada dua cahaya mata itu dilaporkan menfailkan penceraian terhadap suaminya di Mahkamah Rendah Syariah Kuala Lumpur bulan lalu.

Wanita besi itu bergelut memperjuangkan haknya selepas suami berkahwin lain di Thailand.

Author

Tun Puteh Wanti

View all posts

View all posts


UUM tersenarai dalam kelompok 100 Universiti Terbaik Asia THE

ALOR SETAR: Universiti Utara Malaysia (UUM) tersenarai dalam kelompok 100 Universiti Terbaik Asia dalam senarai Times Higher Education (THE) Asia University Rankings 2023.

Naib Canselor UUM, Prof Dr Mohd Fo’ad Sakdan berkata, dalam tempoh tiga tahun sejak 2021, universiti itu berjaya membuat lonjakan 56 anak tangga sehingga berada dalam kelompok 100 Universiti Terbaik Asia.

“Pada tahun ini, UUM berada di kedudukan ke-99 berbanding 148 pada tahun lalu dan kedudukan ke-155 pada 2021.

“UUM berkongsi kedudukan kali ini dengan tiga lagi universiti dari luar negara iaitu Jazan University, Arab Saudi; University of International Business and Economics, China dan Cankaya University, Turkiye,” katanya dalam kenyataan di sini, hari ini.

Beliau berkata, lonjakan sehingga 56 anak tangga itu adalah hasil usaha dan komitmen warga UUM dalam menjadikan universiti itu sebagai Universiti Pengurusan Terkemuka serta dalam menjayakan Pelan Strategik UUM.

“Pihak pengurusan ingin mengucapkan terima kasih kepada semua yang terlibat dalam mencipta sejarah manis untuk UUM, terutamanya kepada Naib-naib Canselor sebelum ini, Timbalan-timbalan Naib Canselor dan semua warga UUM.

“Kedudukan UUM dalam senarai 100 universiti terbaik di Asia ini membolehkan universiti ini bergerak jauh ke hadapan bagi meluaskan lagi jaringan di peringkat nasional dan antarabangsa,” katanya.

Mohd Fo’ad berkata, kejayaan itu juga pastinya tidak mampu dicapai tanpa sokongan padu daripada Kementerian Pendidikan Tinggi yang memberi sokongan kepada UUM untuk terus merealisasikan visi dan misi UUM.

THE Asia University Rankings yang dikeluarkan secara tahunan menyaksikan sebanyak 669 universiti seluruh Asia disenaraikan bagi penarafan 2023. – BERNAMA


Mayat lelaki tanpa identiti ditemukan terapung dalam laut, leher diikat batu

BATU KAWAN: Satu mayat tanpa identiti ditemukan dalam keadaan terapung di laut berhampiran Jeti Bagan Bukit Tambun pada jam 11.45 pagi Jumaat.

Ketua Polis Daerah Seberang Perai Selatan, Superintenden Ng Ah Thiam berkata, pihaknya menerima laporan berhubung kejadian itu lantas terus ke lokasi untuk siasatan lanjut.

Katanya, hasil siasatan awal mendapati, tangan, kaki dan leher mayat dalam keadaan terikat dengan tali bersama sebongkah batu di muara sungai.

“Pemeriksaan pada mayat juga menemui kesan terbelah di bahagian perut mangsa dipercayai dicederakan dengan menggunakan senjata tajam.

“Mangsa memakai baju berkolar, lengan pendek berwarna merah dan seluar ‘boxer’ berwarna hitam. Setakat ini identiti mangsa masih belum diketahui,” katanya dalam satu kenyataan.

Tambah beliau, mayat mangsa dihantar ke Jabatan Forensik Hospital Sungai Bakap untuk bedah siasat.

“Orang awam yang mempunyai maklumat berkaitan kes ini atau ahli keluarga yang hilang diminta untuk segera tampil memberi keterangan atau menghubungi pegawai penyiasat kanan, Asisten Superintenden Mohd Hafiz Mohd Noor di talian 019-465 0777 atau hotline Polis SPS (04-5858222) atau Ibu Pejabat Polis Kontinjen Pulau Pinang (04-2221522) atau mana-mana balai polis yang berdekatan.

“Kes disiasat mengikut Seksyen 302 Kanun Keseksaan kerana membunuh,” maklumnya.

Author

Diyana Rahip

View all posts

View all posts


Lagi pelajar IPT dedah kecurian hasil kerja perkara biasa

KUALA LUMPUR: Ramai bekas pelajar pascasiswazah tampil di media sosial menyokong tindakan bekas penuntut PhD dari Universiti Malaya, Abbod Mohamad Ali yang dibuang dari universiti dan hasil kerjanya diambil.

Seorang pemilik akaun Twitter @wonhophilia mendakwa dirinya pelajar UM dan apa yang berlaku ke atas Abbod adalah perkara biasa.

“Bagaimana UM boleh jadi universiti nombor satu? Eksploitasi berleluasa kerja pelajar dan tidak memberi kredit.

“Pensyarah tidak membantu atau beri tunjuk ajar hanya mahu nama dan kredit kertas kerja sahaja.

Seorang lagi pemilik akaun bernama @najatborden berpendapat dia tidak boleh ‘fight’ (bersuara) seorang.

“Kena panggil ramai lagi. sekarang ni uni lain nampak approach berkesan naikkan rating, so national uni pun dah start tiru perah student PhD. Habis satu negara punya student PhD kena perah.”

Seorang profesor enggan dikenali mendakwa, kes seperti ini sememangnya wujud di institusi pengajian tinggi awam (IPTA) dan universiti membabitkan pensyarah dan pelajar.
“Kecuali dah menjadi kes mahkamah, selalunya universiti mendiamkan sahaja.
“Tetapi dalam kes pensyarah berpindah ke IPTA lain, semua kerja akademik-penyelidikan, IP (harta intelek) ikut pensyarah berkenaan.
“Pernah satu kes, pensyarah berpindah ke Singapura, membawa koleksi spesimen, sebenarnya adalah mencuri, tetapi IPTA berkenaan tidak mengambil tindakan susulan,” dakwanya kepada MEDIA VARIASI dan menyarankan untuk ke bahagian perundangan universiti untuk rujukan.
Katanya, setiap karya, idea dan hasil kerja akademik-penyelidikan di universiti, terutamanya awam (IPTA) adalah hak milik Kerajaan Malaysia, yang diwakilkan kepada universiti.
“Di dalam harta-intelek atau IP, pensyarah dan pelajar adalah inventor.
“Kecuali, atau hanya selepas mereka keluar barulah sesuatu IP dipohon, dengan persetujuan menjadi milik, atau boleh diguna pakai oleh individu sama ada pensyarah atau pelajar.
“Kedua-duanya ada hak untuk mengkomersialkan sekiranya nama mereka tertera sebagai inventor,” katanya.
Dalam kes tiada sebarang IP, tesis seseorang pelajar sarjana muda (Bachelor), sarjana (Master) dan falsafah kedoktoran (PhD) adalah hak milik universiti, menjadi arkib di perpustakaan, jabatan atau fakulti.
“Ianya dikira plagiarisme (plagiat) atau mencuri jika terbukti tidak terlibat secara rasmi dgn kerja ilmiah tersebut,” katanya.

Author

Fhatihah Zakinan

View all posts

Author

Fhatihah Zakinan

View all posts

View all posts


Ahli-ahli Parlimen BN ‘langgar’ titah mengadap Agong, sukarkan proses demokrasi

KUALA LUMPUR: Ahli- ahli Parlimen Barisan Nasional (BN) gagal hadir atas titah mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menitahkan 30 MP BN untuk mengadap baginda di Istana Negara hari ini.

Dalam satu kenyataan kelmarin, 22 November 2022, Datuk Pengelola Bijaya Diraja Istana Negara, Datuk Seri Ahmad Fadli Shamsuddin berkata, sesi mengadap secara individu itu dijadualkan berlangsung pada jam 10.30 pagi ini.

Proses ini bertujuan supaya baginda dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan mengikut Perkara 43(2)(a) Perlembagaan Persekutuan.

Baginda juga meminta dan menasihati seluruh rakyat bersabar dan bertenang sehingga proses pembentukan kerajaan baharu dan pelantikan bakal Perdana Menteri ke-10 selesai.

Bendahari Agung BN, Datuk Seri Hishammuddin Tun Hussein terus memberi maklum balas mahu menangguhkan titah Agong berkenaan, tiada keputusan penangguhan dari Istana Negara.

Namun apa yang berlaku hari ini, hanya tiga pemimpin kanan BN yang hadir pada jam 10.40 pagi iaitu Pengerusi BN, Datuk Seri Ahmad Zahid Hamidi; Timbalan Pengerusi BN, Datuk Seri Mohammad Hasan; serta Setiausaha Agung BN, Datuk Seri Zambry Abdul Kadir.

Dua calon BN yang menang di Parlimen masing-masing datang menghadap dipercayai dengan SD yang ditandatangani sebelum PRU15 namun dikatakan 10 MP telah menarik balik SD berkenaan.

Menjunjung tinggi kedaulatan Raja Berpelembagaan, seeloknya hadir menghadap, mungkin peluang untuk meluahkan ketidakpuasan di hati.

Rakyat menilai sikap calon yang menang, belum masuk Parlimen sudah menunjukkan sikap penentangan.

Penganalisis politik dari Universiti Kebangsaan Malaysia (UKM), Prof Madya Dr Salawati Mat Basir berkata, apabila mereka tidak hadir ia menyukarkan urusan proses demokrasi.

“Walaupun mereka minta penangguhan namun bergantung budi bicara Agong, kita belum terima keputusan Istana Negara tetapi mereka tidak datang.

“Seeloknya datanglah menjunjung titah Agong, apabila Agong suruh datang datanglah sebab itu sebahagian demokrasi.

“Apabila tak laksanakannya, ia menjurus kepada derhaka kerana menyusahkan proses demokrasi tidak berlaku,”  katanya kepada MEDIA VARIASI.

Dalam pada itu, Ketua Aktivis Persatuan Pengguna Islam Malaysia, Datuk Nadzim Johan mempersoalkan sikap wakil rakyat yang dipilih rakyat apabila awal-awal sudah lupa adab dengan Raja.

“Permudahkan urusan bukan sukarkan, jika tidak puas hati dengan mana-mana individu sewajarnya tidak meletakkan titah Agong di belakang.

“Tiada alasan untuk menolak titah Agong, jika kena COVID-19 sekalipun hantarlah sijil sakit, kalau rakyat penjawat awam sakit bukan main lagi tuntut MC,” katanya.

Pemimpin kanan Barisan Nasional (BN) dan wakil pemimpin Gabungan Parti Sarawak (GPS) dilihat telah meninggalkan Istana Negara pada jam 11.30 pagi setelah selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Sementara itu, GPS pula terdiri daripada Datuk Seri Fadillah Yusof dan Datuk Seri Alexander Nanta Linggi tiba di Pintu 2 Istana Negara pada jam 11 pagi dan meninggalkan Istana Negara pada jam 11:56 pagi.

Semua pemimpin tersebut sama ada BN dan GPS tidak memberhentikan kenderaan serta memberi sebarang kenyataan kepada media.

Author

Tun Puteh Wanti

View all posts

View all posts


Mahathir seru rakyat tolak UMNO

KUALA LUMPUR: Bekas Presiden UMNO dan ahli UMNO, Tun Dr Mahathir Mohamad menyeru rakyat negara ini menolak pertubuhan terbesar Melayu iaitu UMNO.

Beliau yang sudah memimpin UMNO selama 22 tahun berkata, UMNO sekarang bukanlah UMNO yang ditubuh pada 1946.

Pengerusi Gerakan Tanah Air (GTA) itu berkata, UMNO perlu dikalahkan dan diganti dengan parti Melayu yang memegang kuat kepada prinsip perjuangan orang Melayu untuk bangsa, negara dan agama.

Mantan Perdana Menteri ke empat dan ke tujuh itu berkata, beliau kini menjadi penentang UMNO dan berusaha supaya Kerajaan pimpinan UMNO dikalahkan dan UMNO tidak lagi menjadi Kerajaan Malaysia.

“Saya terpaksa keluar dari UMNO kerana UMNO bukan lagi UMNO yang ditubuh pada 11 Mei 1946 bukan yang menyelamat Tanah Melayu dari diambil alih oleh British bukan yang berjaya merebut kemerdekaan negara dan kemudian telah bangun negara sehingga terkenal sebagai Harimau Asia.

“UMNO sekarang sudah beralih menjadi parti perasuah secara total dari puncak pimpinan sehingga ke akar umbi.

“Pucuk pimpinan UMNO sekarang terkenal di seluruh dunia sebagai perasuah, pencuri berbilion duit negara, penyalahguna kuasa, perosak pentadbiran negara dan penghancur UMNO itu sendiri.

“Rasuah, sogokan duit dibuat sehingga ahli Majlis Tertinggi, ketua bahagian, ketua cawangan, ahli biasa semua terlibat dengan rasuah tanpa malu,” katanya menerusi catatan di laman Facebook beliau.

Menurutnya lagi, walaupun ahli boleh singkir pemimpin yang menyeleweng, tetapi mereka tidak guna Perlembagaan UMNO untuk bersihkan parti.

“Sebaliknya mereka teruskan sokongan kuat kepada Presiden yang akhirnya didapati bersalah dan dipenjara.

“Mereka (ahli UMNO) nafi, tetapi rakyat tahu mereka mengongsi duit yang dicuri, duit haram. Ramailah pemimpin UMNO yang memiliki sampai RM2 bilion. Wakil rakyat, Menteri pun biasanya tidak boleh ada duit sebanyak ini.

“Sebab itu kita membaca laporan berkenaan dengan berbillion duit 1MDB hilang, enam bilion untuk buat enam buah kapal LCS hilang tanpa satu pun kapal dibina. Duit Kerajaan ratusan juta diperuntukkan untuk beli meriam, beli helikopter tanpa mengikut prosedur,” katanya.

Kenyataan itu menegaskan, Perdana Menteri (Najib) didedah memiliki lebih RM2 bilion dalam akaunnya di bank.

“Kononnya derma dari Raja Arab. AG pilihan Najib tidak menyiasat sepenuhnya punca duit ini tetapi mengisytihar tidak ada kesalahan yang dilakukan oleh Najib.

“Sebaliknya apabila Najib dibicara, dia didapati bersalah, didenda RM210 juta dipenjara 12 tahun.

“Pimpinan dan ahli UMNO menuduh kononnya Najib dianiaya. Konon mahkamah tidak adil. Ini berkenaan seorang yang dibicara selama empat tahun; oleh tiga mahkamah dan sembilan hakim. Tidak ada kes seperti ini dalam sejarah negara. Semua hakim bersetuju Najib salah,” katanya.

Kata Mahathir, yang tidak adil ialah tindakan Najib cuba menutup ‘bangkai gajah’ dengan memecat sesiapa yang cuba siasat apa-apa berkenaan salah laku 1MDB.

“Peguam Negara Tan Seri Abdul Gani Patail, disingkir dan diganti dengan pilihannya Tan Sri Apandi Ali yang kemudian membersihkan Najib dari semua siasatan dan pertuduhan. Begitu juga pegawai polis dan SPRM yang ditukar dan “dibeku”.

“Polis diarah untuk tangkap siapa sahaja yang melapor atau mengkritik 1MDB dan juga Najib secara terbuka.

“Di Parlimen, Pengerusi Public Accounts Committee diganti dengan seorang yang rapat dengan beliau, laporan Audit Negara diklasifikasi sebagai Akta Rahsia Rasmi (OSA) untuk mengelak diketahui umum, persoalan berkenaan 1MDB tidak dibenar dibahas di Parlimen,” tulisnya lagi.

Menurutnya, Khairudin Abu Hassan dan Matthias Chang dipenjara di bawah SOSMA untuk halang mereka daripada melaporkan berkenaan wang 1MDB ke luar negara.

“Dan banyak lagi yang dilaku oleh Najib untuk melepas dirinya dibantu pegawai-pegawai yang bertuhankan Najib.

“Dan semua perlakuan ini diterima, disokong dan dipertahan oleh UMNO. Pendirian dan sikap UMNO menunjuk seluruh parti itu tidak lagi berpegang kepada prinsip perjuangan untuk bangsa, negara dan agama.

“Pemenjaraan Najib tidak membersihkan UMNO. Budaya UMNO bukan budaya parti di waktu ia ditubuh. Ini bukan parti UMNO lagi.

“Saya sedih. Tetapi yang benar saya perlu terima. Parti saya dahulu sudah hancur kerana kepercayaan bahawa ‘Cash is King’,” tulis Mahathir mengakhiri kenyataan itu.

Author

Tun Puteh Wanti

View all posts

View all posts


UMNO diseru buka gelanggang pemilihan, tawar semua jawatan

KUALA LUMPUR: UMNO diharapkan akan mempertandingkan semua jawatan dalam parti itu sewaktu pemilihan yang perlu diadakan selewat-lewatnya Mei ini.

Ketika sesi perbahasan sewaktu Perhimpunan Agung Pemuda, Wanita dan Puteri UMNO hari ini, beberapa perwakilan mahu ‘gelanggang’ pemilihan dibuka dan berpendapat pertandingan itu merupakan amalan demokrasi yang perlu diteruskan.

Jurucakap Pemuda UMNO Melaka, Fairul Nizam Roslan ketika melontarkan perkara itu yakin Presiden UMNO, Datuk Seri Dr Ahmad Zahid Hamidi adalah seorang pemimpin berjiwa besar dan tidak akan menyekat amalan demokrasi dalam parti terbesar Melayu itu.

“Saya yakin jiwa besar Presiden. Kita tahu siapa yang menjaga parti kita sewaktu ditekan. Pemuda tahu siapa yang banyak berkorban untuk parti, Pemuda tahu siapa yang mengkhianati parti. Jangan gusar dan ragu, buka gelanggang (dan) Pemuda akan membuat pilihan yang tepat,” kata Ahli Dewan Undangan Negeri (ADUN) Asahan itu ketika membahaskan ucapan dasar Ketua Pemuda UMNO, Datuk Dr Asyraf Wajdi Dusuki.

Senada dengannya adalah jurucakap Pemuda UMNO Negeri Sembilan, Muhammad Sufian Maradzi yang menggesa supaya tiada agenda digerakkan untuk tidak mempertandingkan jawatan-jawatan tertentu pada pemilihan nanti.

“Kami tetap setia kepada perjuangan parti, bahkan kami tak lari. Tetapi janganlah kita diikat supaya jangan adakan pemilihan kerana kami yakin sekiranya kepimpinan kita menjaga parti dengan betul, insya-Allah kepimpinan itu akan terus dipilih oleh perwakilan,” katanya.

Muhammad Sufian yang juga Naib Ketua Pemuda UMNO Negeri Sembilan berkata, selepas kekalahan teruk yang dialami UMNO dan Barisan Nasional pada Pilihan Raya Umum ke-15 (PRU15), sudah tiba masanya UMNO mengubah corak perjalanan parti selari dengan kehendak orang ramai.

“Kita bukannya nakal, tapi ini pandangan kita. Biarlah kita suburkan demokrasi ini sebagaimana kita menyuburkan demokrasi berparlimen dalam negara kita sebab orang luar termasuk anak-anak muda akan tengok bagaimana perjuangan UMNO selepas PRU15,” katanya.

Sementara itu, jurucakap Wanita UMNO Pahang, Datuk Juhanis Abd Aziz dalam perbahasan ucapan  dasar Ketua Wanita, Datuk Seri Dr Noraini Ahmad turut meminta supaya semua jawatan dipertandingkan dalam pemilihan UMNO kali ini.

Sebelum ini ada cadangan dua jawatan tertinggi – Presiden dan Timbalan Presiden UMNO, tidak dipertandingkan pada pemilihan nanti.

Namun Zahid berkata, beliau terbuka untuk dicabar oleh sesiapa sahaja yang berhasrat untuk memegang jawatan nombor satu parti itu.

Timbalan Presiden UMNO, Datuk Seri Mohamad Hasan pula berkata, pertandingan bagi jawatan tertinggi parti sedikit sebanyak boleh menyebabkan perpecahan dalaman tetapi beliau terbuka untuk menerima cabaran daripada mana-mana pihak bagi mempertahankan jawatan itu.

Pada Perhimpunan Agung Khas UMNO 15 Mei tahun lepas, parti itu berjaya meminda perlembagaannya bagi membolehkan pemilihan diadakan tidak melebihi tempoh enam bulan selepas PRU di bawah Fasal 10.16. – BERNAMA